Mika 7 | Intanɛt So Bible| Wiase Foforɔ Nkyerɛaseɛ\nNneɛma bɔne a Israelfo yɛe (1-6)\nOnipa fifo na wɔbɛyɛ n’atamfo (6)\n“Mede ntoboase bɛtwɛn” (7)\nWobegye Onyankopɔn nkurɔfo (8-13)\nMika bɔɔ mpae, na oyii Onyankopɔn ayɛ (14-20)\nYehowa mmuae (15-17)\n‘Hena na ɔyɛ Onyankopɔn te sɛ Yehowa?’ (18)\n7 Asɛm ato me! Mayɛ sɛ obi aWatetew ahohuru bere mu nnuaba,Na wasesaw bobe ase nkae,Nanso minnya bobe a medi,Na borɔdɔma a edi kan a me* kɔn dɔ mpo abɔ me. 2 Ɔnokwafo ayera afi asaase so;Obiara nni hɔ a ɔteɛ wɔ nnipa mu.+ Wɔn nyinaa tetɛw sɛ wobehwie mogya agu.+ Obiara kura asau a ɔrehwehwɛ ne nua ayi no. 3 Wɔn nsa nim bɔne di paa;+Ɔpanyin bisa biribi,Ɔtemmufo bisa akatua,+Otitiriw ka nea ne kɔn dɔ,*+Na wɔka wɔn ti pam ho bɔ pɔw.* 4 Wɔn mu nipa a oye paa no te sɛ nsɔe,Nsɔe a wɔde agye ban mpo, eye sen wɔn mu nea ɔteɛ paa. Ɛda a w’awɛmfo kaa ho asɛm ne bere a wubebu akontaa no bɛba.+ Afei wɔn ho bɛpopo.+ 5 Munnnye mo nnamfo nnni,Na mommfa mo werɛ nnhyɛ ɔyɔnko berɛbo mu.+ Nea ɔda wo kokom mpo, hwɛ w’ano yiye wɔ ne ho. 6 Efisɛ ɔbabarima bu ne papa animtiaa,Ɔbabea sɔre tia ne maame,+Na ɔbea warefo sɔre tia n’asebea;+Onipa fifo na wɔyɛ n’atamfo.+ 7 Nanso me de, Yehowa ara na mehwɛ no kwan.+ Mede ntoboase bɛtwɛn* me nkwagye Nyankopɔn no.+ Me Nyankopɔn betie me.+ 8 Me tamfo,* nni me ho ahurusi. Mahwe ase de, nanso mɛsɔre;Mete sum mu de, nanso Yehowa bɛyɛ me hann. 9 Mɛsoa Yehowa abufuw,Efisɛ mayɛ no bɔne.+Mɛsoa akosi sɛ obedi m’asɛm ama me na wabu atɛntrenee ama me. Ɔde me bɛba hann mu,Na mehu ne trenee. 10 Me tamfo no nso behu,Na aniwu pɔtɔɔ bɛka nea obisaa me sɛ, “Wo Nyankopɔn Yehowa no wɔ he?”+ no. Mede m’ani bɛhwɛ no. Afei wobetiatia no so te sɛ kwan so atɛkyɛ. 11 Ɛbɛyɛ da a wɔbɛto w’abo afasu;Saa da no, wɔbɛtrɛw ɔhye no mu.* 12 Saa da no, wɔbɛba wo nkyɛn.Wobefi Asiria ne Egypt nkurow mu tɔnn na aba.Efi Egypt kosi Asubɔnten no* ho tɔnn na wobefi aba.Efi ɛpo kosi ɛpo, ne bepɔw kosi bepɔw; wobefi hɔ nyinaa aba.+ 13 Na asaase no sofo nti, asaase no bɛdan amamfo.Wɔn nneyɛe nti,* ɛbɛdan amamfo. 14 Fa wo poma yɛn wo man, wo nguan a wɔyɛ w’agyapade no,+Wɔn a na wɔn nko ara te kwae mu, wɔ turo mfinimfini no. Ma wonnidi wɔ Basan ne Gilead+ te sɛ tete mmere no mu. 15 “Sɛnea meyɛe bere a worefi Egypt asaase so no,Mɛma wahu anwonwade.+ 16 Aman behu, na wɔn ahoɔden nyinaa akyi, wɔn ani bewu.+ Wɔde wɔn nsa bɛto wɔn ano;Wɔn aso besiw. 17 Wɔbɛtaforo dɔte te sɛ ɔwɔ;+Wɔde ahopopo bepue afi wɔn abannennen mu aba te sɛ asaase so mmoa a wɔtwe wɔn ho ase. Wɔde ehu bɛba Yehowa yɛn Nyankopɔn anim,Na wobesuro wo.”+ 18 Hena na ɔyɛ Onyankopɔn te sɛ wo,Nea ɔde mfomso kyɛ na oyi n’ani fi n’agyapade a aka no mmarato so?+ Ɔrenkura n’abufuw mu daa,Efisɛ n’ani gye ho sɛ ɔbɛda ɔdɔ a enni huammɔ adi akyerɛ nkurɔfo.+ 19 Ɔbɛsan ahu yɛn mmɔbɔ;+ obedi yɛn mfomso so nkonim.* Wobɛtow wɔn bɔne nyinaa agu ɛpo ase tɔnn.+ 20 Wubedi Yakob nokware,Na woada ɔdɔ a enni huammɔ adi akyerɛ Abraham,Sɛnea wokaa yɛn agyanom ntam fi tete mmere no.+\n^ Anaa “ne kra kɔn dɔ.”\n^ Nt., “wɔbom nwene.”\n^ Anaa “Mede ɔtwɛn honhom bɛtwɛn.”\n^ Hebri mu no, asɛmfua a wɔde gyinaa hɔ maa “tamfo” no kyerɛ sɛ ɔbea ho asɛm na wɔreka.\n^ Ebetumi nso akyerɛ, “asɛm no bɛwɔ akyirikyiri.”\n^ Kyerɛ sɛ, Eufrate.\n^ Nt., “Esiane wɔn nneyɛe so aba no nti.”\n^ Anaa “obetiatia yɛn mfomso so; ɔbɛbrɛ yɛn mfomso ase.”


1พงศ์กษัตริย์ 19 TNCV - 1 Ahemfo 19 AKCB\n1อาหับทรงเล่าทุกสิ่งที่เอลียาห์ทำให้พระนางเยเซเบลฟัง และเล่าถึงการที่เอลียาห์ประหารผู้ทำนายของพระบาอัลทั้งหมดด้วยดาบ 2ดังนั้นเยเซเบลจึงส่งคนมาแจ้งเอลียาห์ว่า “ขอให้พระทั้งหลายจัดการกับเราอย่างสาหัส หากภายในพรุ่งนี้เวลาเดียวกันนี้ เรายังไม่ปลิดชีวิตเจ้าเหมือนที่เจ้าทำกับคนของเรา”\n3เอลียาห์กลัว19:3 หรือเอลียาห์เห็นดังนั้นจึงหนีเอาชีวิตรอด เขาไปยังเบเออร์เชบาในยูดาห์ และทิ้งคนรับใช้ของเขาไว้ที่นั่น 4ส่วนเขาเองเดินทางเข้าไปในถิ่นกันดารแต่ลำพัง รอนแรมตลอดวัน แล้วเขาพบต้นซากต้นหนึ่ง จึงนั่งลงใต้ต้นซากนั้นและอธิษฐานให้ตัวเองตายเสีย เขากล่าวว่า “ข้าแต่องค์พระผู้เป็นเจ้า ข้าพระองค์ทนมามากพอแล้ว ขอทรงเอาชีวิตของข้าพระองค์ไปเถิด ข้าพระองค์ก็ไม่ดีไปกว่าบรรพบุรุษของข้าพระองค์” 5แล้วเขาก็นอนลงใต้ต้นซากและหลับไป\nทันใดนั้นมีทูตสวรรค์องค์หนึ่งมาแตะต้องตัวเขาและบอกว่า “จงลุกขึ้นและรับประทานอาหาร” 6เอลียาห์มองไปรอบๆ และเห็นว่ามีขนมปังผิงอยู่บนก้อนหินร้อนๆ และมีน้ำเหยือกหนึ่งอยู่ข้างศีรษะ เขาจึงรับประทานขนมปัง ดื่มน้ำ แล้วล้มตัวลงนอนอีก\n7ทูตขององค์พระผู้เป็นเจ้ามาอีกครั้งหนึ่ง แตะต้องตัวเขาและบอกว่า “จงลุกขึ้นและรับประทานอาหารเพราะการเดินทางครั้งนี้เกินกำลังของท่าน” 8เอลียาห์จึงลุกขึ้นรับประทานและดื่ม ทำให้เขามีกำลังวังชาพอที่จะเดินทางเป็นเวลาสี่สิบวันสี่สิบคืนจนมาถึงโฮเรบภูเขาของพระเจ้า 9เขาเข้าไปพักแรมค้างคืนในถ้ำแห่งหนึ่งที่นั่น\n10เอลียาห์ทูลตอบว่า “ข้าพระองค์กระตือรือร้นทุ่มเททำงานเพื่อพระยาห์เวห์พระเจ้าผู้ทรงฤทธิ์ ชนอิสราเอลได้ละทิ้งพันธสัญญาของพระองค์ รื้อแท่นบูชาของพระองค์ สังหารผู้เผยพระวจนะของพระองค์ด้วยคมดาบ เหลือข้าพระองค์เพียงคนเดียว และบัดนี้พวกเขากำลังพยายามฆ่าข้าพระองค์อีกด้วย”\n11พระองค์ตรัสว่า “จงออกไปยืนต่อหน้าองค์พระผู้เป็นเจ้าบนภูเขา เพราะองค์พระผู้เป็นเจ้ากำลังจะเสด็จผ่าน”\nแล้วมีลมพายุกล้าพัดปะทะภูเขาอย่างรุนแรง ทำให้หินแตกเป็นเสี่ยงๆ ต่อหน้าองค์พระผู้เป็นเจ้า แต่องค์พระผู้เป็นเจ้าไม่ได้ประทับอยู่ในลมนั้น หลังพายุก็เกิดแผ่นดินไหว แต่องค์พระผู้เป็นเจ้าไม่ได้ประทับอยู่ในแผ่นดินไหวนั้น 12และภายหลังแผ่นดินไหวก็เกิดไฟลุก แต่องค์พระผู้เป็นเจ้าไม่ได้ประทับอยู่ในไฟนั้น หลังจากไฟมีเสียงกระซิบอันอ่อนโยน 13เมื่อเอลียาห์ได้ยิน เขาก็ยกเสื้อคลุมขึ้นปิดหน้า และออกไปยืนอยู่ตรงปากถ้ำ\n14เขาทูลตอบว่า “ข้าพระองค์กระตือรือร้นทุ่มเททำงานเพื่อพระยาห์เวห์พระเจ้าผู้ทรงฤทธิ์ ชนอิสราเอลได้ละทิ้งพันธสัญญาของพระองค์ รื้อแท่นบูชาของพระองค์ สังหารผู้เผยพระวจนะของพระองค์ด้วยคมดาบ เหลือข้าพระองค์เพียงคนเดียว และบัดนี้พวกเขากำลังพยายามฆ่าข้าพระองค์อีกด้วย”\n15องค์พระผู้เป็นเจ้าตรัสกับเขาว่า “จงกลับไปตามทางที่เจ้ามา แล้วไปยังถิ่นกันดารแห่งดามัสกัส เมื่อเจ้าไปถึงที่นั่น จงเจิมตั้งฮาซาเอลให้เป็นกษัตริย์แห่งอารัม 16ทั้งเจิมตั้งเยฮูบุตรนิมชีให้เป็นกษัตริย์แห่งอิสราเอล แล้วเจิมตั้งเอลีชาบุตรชาฟัทจากอาเบลเมโหลาห์ให้เป็นผู้เผยพระวจนะสืบต่อจากเจ้า 17ผู้ใดหนีรอดจากคมดาบของฮาซาเอลจะถูกเยฮูฆ่า และผู้ใดหนีรอดจากคมดาบของเยฮูจะถูกเอลีชาฆ่า 18แต่เราจะเก็บรักษาคนเจ็ดพันคนที่ไม่ได้คุกเข่ากราบไหว้หรือจูบพระบาอัลไว้ในอิสราเอล”\n19เอลียาห์จึงไปจากที่นั่น พบเอลีชาบุตรชาฟัทกำลังไถนา โดยมีวัวเทียมไถสิบสองคู่ เขาอยู่ที่ปลายแถวกับวัวคู่ที่สิบสอง เอลียาห์จึงตรงเข้าไปหาและเหวี่ยงเสื้อคลุมห่มให้เอลีชา 20เอลีชาปล่อยวัวไว้ตรงนั้นและวิ่งตามเอลียาห์ แล้วกล่าวว่า “ขอให้ข้าพเจ้าไปจูบลาบิดามารดาก่อน แล้วจะติดตามท่านไป”\n21เอลีชาจึงกลับไปฆ่าวัว เอาเนื้อมาทำอาหาร ใช้คันไถทำเป็นฟืน และแจกจ่ายเนื้อให้คนทั้งหลายรับประทานกัน จากนั้นเอลีชาก็ติดตามเอลียาห์ไปในฐานะผู้ช่วยของเขา\nTNCV : 1พงศ์กษัตริย์ 19\n1 Ahemfo 19:1-21\nElia Guan Kɔ Bepɔw Sinai So\n1Bere a Ahab duu fie no, ɔkaa nea Elia ayɛ nyinaa ne sɛnea wakunkum Baal adiyifo nyinaa no kyerɛɛ Isebel. 2Enti Isebel de saa nkra yi kɔmaa Elia se, “Sɛ ɔkyena sesɛɛ na minkum wo, sɛnea woakum nkurɔfo yi a, anyame no nkum me bi.”\n3Elia tee nkra no, osuroe, enti oguan de peree ne ti. Ɔkɔɔ kurow bi a ɛwɔ Yuda a wɔfrɛ no Beer-Seba, gyaw ne somfo wɔ hɔ, 4na nʼankasa nantew da mu nyinaa kɔɔ sare so. Ɔkɔtenaa dutan bi a na ayɛ frɔmfrɔm ase, na ɔbɔɔ mpae sɛ anka onwu. Ɔkae se, “Nea mahu no ara dɔɔ me so, Awurade. Twa me nkwa so na minnye nsen mʼagyanom.”\n5Na ɔdaa dua no ase.\nNa ne nna mu no, ɔbɔfo bɛkaa no, ka kyerɛɛ no se, “Sɔre na didi.” 6Ɔhwɛɛ ne ho hyia huu brodo bi a wɔato no nnyansramma so, ne kuruwa a nsu wɔ mu. Enti odidii, nom nsu no, san daa bio.\n7Na Awurade bɔfo no san baa bio bɛkaa no kae se, “Sɔre na didi pii ka ho, na ɔkwan a ɛda wʼanim no ware.” 8Enti ɔsɔre didi nomee. Aduan no maa no nyaa ahoɔden a ɔde betwa kwan adaduanan, awia ne anadwo akɔ Horeb19.8 Herob yɛ Sinai Bepɔw no din foforo a ɛhɔ na Onyankopɔn yii ne ho adi kyerɛɛ Mose. a ɛyɛ Onyankopɔn bepɔw no so. 9Okoduu ɔbodan bi ho, na ɔdaa mu anadwo no.\nAwurade Kasa Kyerɛ Elia\nNa Awurade bisaa no se, “Elia, dɛn na woreyɛ wɔ ha?”\n10Elia buae se, “Mede ahoɔden asom Asafo Awurade Nyankopɔn. Nanso Israelfo abu apam a wɔne wo hyehyɛe no so, nam so abubu wʼafɔremuka nyinaa, akunkum wʼadiyifo a anka obiara. Me nko ara na maka, nanso wɔrehwehwɛ me akum me nso.”\n11Awurade ka kyerɛɛ no se, “Fi adi kogyina mʼanim wɔ bepɔw no so.” Na bere a Elia gyina hɔ no, Awurade bɛfaa hɔ, na mframa dennen bi bɔ sii bepɔw no mu.\nNa mframa no ano den no twitwaa abotan no mu. Nanso na Awurade nni mframa no mu. Mframa no akyi no, asase wosowee. Nanso na Awurade nni asasewosow no mu. 12Na asasewosow no akyi, ogya puei. Nanso na Awurade nni ogya no mu. Na ogya no akyi, nne bi a ɛyɛ bɔkɔɔ te sɛ nea wɔde ka asomsɛm bae. 13Elia tee nne no, ɔde nʼatade kataa nʼanim19.13 Elia kataa nʼanim, efisɛ obiara nhu Onyankopɔn mma onnya nkwa na ofi ɔbodan no mu, kogyinaa ano kwan no ano.\nNa nne bi bisae se, “Elia, dɛn na woreyɛ wɔ ha?”\n14Obuaa bio se, “Mede ahoɔden asom Asafo Awurade Nyankopɔn. Nanso Israelfo abu apam a wɔne wo hyehyɛe no so, nam so abubu wʼafɔremuka nyinaa, akunkum wʼadiyifo a anka obiara. Me nko ara na maka, nanso wɔrehwehwɛ me akum me nso.”\n15Na Awurade ka kyerɛɛ no se, “San wʼakyi kɔ faako a wufi bae, na kɔ Damasko sare so. Na sɛ wudu hɔ a, sra Hasael ngo, si no Aramhene. 16Afei, sra Nimsi babarima Yehu, na ɔnyɛ Israelhene, na sra Safat babarima Elisa a ofi Abel-Mehola, na onsi wʼanan mu sɛ me diyifo. 17Obiara a obeguan afi Hasael ho no, Yehu bekum no, na obiara a obeguan afi Yehu ho nso no, Elisa bekum no. 18Eyinom akyi no, mɛbɔ nnipa afoforo mpem ason bi a wɔwɔ Israel a wɔnkotow Baal, mfew nʼano da, no ho ban.”\n19Na Elia fii hɔ kɔ kohuu Safat babarima Elisa, na ɔde anantwi mpamho dumien refuntum afuw a nʼankasa reka mpamho a ɛto so dumien no. Elia kɔɔ ne nkyɛn kɔtow nʼatade guu ne so. 20Elisa gyaw anantwi no hɔ, tuu mmirika dii Elia akyi, ka kyerɛɛ no se, “Ma menkɔkra mʼagya ne me na ansa na me ne wo akɔ.”\nElia buae se, “San kɔ. Dɛn na mayɛ wo?”\n21Afei, Elisa san kɔɔ anantwi no ho kokunkum wɔn. Ɔde funtumfiri no ho nnua no yɛɛ nnyansin de noaa nam no de maa mmarima no ma wɔwee. Afei ɔkɔ kodii Elia akyi ma ɔbɛyɛɛ ne somfo.\nAKCB : 1 Ahemfo 19


Wuhu Nnipa Mmerɛwyɛ Sɛnea Yehowa Hu No? | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Yoruba Zande Zulu\n“Nipadua mu akwaa a ayɛ sɛ ɛyɛ mmerɛw no na ɛho hia.”—1 KOR. 12:22.\nSɛn na Yehowa bu wɔn a yesusuw sɛ wɔayɛ mmerɛw wɔ asafo no mu?\nDɛn na ɛbɛboa yɛn ma yɛanya Yehowa adwene wɔ nnipa mmerɛwyɛ ho?\nSɛ yɛboa wɔn a wɔayɛ mmerɛw a, henanom na enya so mfaso?\n1, 2. Adɛn nti na Paulo nyaa tema maa wɔn a wɔayɛ mmerɛw?\nYƐN mu biara tumi yɛ mmerɛw; ɛnyɛ nnɛ a, ɛbɛyɛ ɔkyena. Wobɛhwɛ na atiridii anaa ɔpapu bi akyere wo ma wugye wo ho a ennye. Wo deɛ hwɛ sɛ woayɛ mmerɛw da hɔ; nnawɔtwe atwam wo ho ntɔɔ wo, nnawɔtwe mmienu akyi woda so da hɔ. Bosome baako, abosome mmienu, nanso wo ho mmae wo. Wowɔ tebea a ɛte saa mu a, wobɛte nka sɛn? Ɛrenyɛ wo dɛ sɛ afoforo benya tema ama wo anaa?\n2 Ɔsomafo Paulo mpo, asafo no mu haw ne nhyɛso a ɛwɔ abɔnten nti, ɛtɔ da a na wayɛ mmerɛw. Edu baabi mpo a na ɔreyɛ apa abaw. (2 Kor. 1:8; 7:5) Ahokyere bebrebe a Paulo faa mu nti, ɔkae sɛ: “Hena na ɔyɛ mmerɛw a menyɛ mmerɛw bi?” (2 Kor. 11:29) Paulo de Kristofo asafo no totoo nipadua akwaa ho, na ɔkae sɛ nea “ayɛ sɛ ɛyɛ mmerɛw no na ɛho hia.” (1 Kor. 12:22) Dɛn na na ɔrepɛ akyerɛ? Sɛ yɛn ani so no obi ayɛ mmerɛw mpo a, Yehowa hu no sɛn? Yɛbɛyɛ dɛn asuasua Yehowa na yɛanya saafo no ho adwempa? Yɛyɛ saa a, mfaso bɛn na yebenya?\nYEHOWA ADWENE WƆ NNIPA MMERƐWYƐ HO\n3. Yɛanhwɛ yiye a, dɛn na ɛbɛma yɛn nuanom ho ayɛ yɛn ahi?\n3 Ɛnnɛ wiase a yɛwom yi, sɛ obi gow anaa ɔyɛ mmerɛw a, obiara pɛ sɛ osisi no. Nkurɔfo adwene yɛ wɔn sɛ mmabun anaa nkurɔfo a wɔwɔ ahoɔden na ebesi wɔn yiye. Yɛne saafo no nyɛ adwene, nanso yɛanhwɛ yiye a, saa su yi bɛka yɛn. Nnipa bi wɔ hɔ a tebea bi nti, daa gye sɛ obi boa wɔn. Ebia saafo no ho bɛyɛ yɛn ahi. Sɛ wɔyɛ yɛn nuanom Kristofo mpo a, ebia yebenya wɔn ho adwene a ɛmfata. Yɛbɛyɛ dɛn ahu saafo no sɛnea Yehowa hu wɔn?\n4, 5. (a) Ɔkwan bɛn so na mfatoho a ɛwɔ 1 Korintofo 12:21-23 no boa yɛn ma yehu Yehowa adwene wɔ nnipa mmerɛwyɛ ho? (b) Sɛ yɛboa wɔn a wɔyɛ mmerɛw a, mfaso bɛn na ɛwɔ so?\n4 Obi biara a ɔwɔ asafo no mu ho hia Yehowa. Paulo krataa a edi kan a ɔkyerɛw kɔmaa Korintofo no, ɔde asafo no totoo nipadua ho wɔ ti 12. Ɔkae sɛ akwaa a yesusuw sɛ ɛyɛ mmerɛw anaa ɛnyɛ fɛ no, ɛno mpo ho hia. (Monkenkan 1 Korintofo 12:12, 18, 21-23.) Wɔn a adannandi agye wɔn ti no ka sɛ Paulo asɛm no nyɛ nokware. Wɔka sɛ akwaa bi wɔ hɔ a mfaso nni so. Nanso nyansahufo ayɛ nhwehwɛmu ahu sɛ nipadua akwaa a na wosusuw sɛ ɛho nhia no, sɛɛ edi dwuma titiriw bi. * Nhwɛso bi ne nansoaa no mu nea esua paa no. Bere bi na nyansahufo susuw sɛ mfaso biara nni so, nanso seesei wɔahu sɛ saa nansoaa no boa ma yetumi gyina ntenten a yɛnhwe ase.\n5 Paulo mfatoho no ma yehu sɛ Kristofo asafo no muni biara ho hia. Satan pɛ sɛ yenya adwene sɛ yɛn so nni mfaso, nanso Yehowa bu n’asomfo nyinaa sɛ ‘wɔn ho hia.’ Wɔn a ɛyɛ yɛn sɛ wɔyɛ mmerɛw mpo ho hia. (Hiob 4:18, 19) Ɛsɛ sɛ saa asɛm no kyekye yɛn werɛ na yehu sɛ yɛn mu biara ho hia wɔ n’asafo mu. Nokwasɛm ni, sɛ yɛhwɛ Onyankopɔn asomfo a wɔwɔ wiase nyinaa a, obi biara som bo. Kaakae wo tirim hwɛ ɛda a wosoo akwakoraa anaa aberewa bi mu. Wotoo wo bo ase ne no nantewee nkakrankakra. Woboaa no, nanso wunim? Ɔno nso boaa wo. Wo deɛ hwɛ, biribi kakra a woyɛ maa no no amma w’ani annye? Ampa, sɛ yɛboa afoforo a, yɛn ani gye na yesua abotare. Bio, ɛka yɛn bɛn yɛn nuanom na yenyin wɔ honhom mu. (Efe. 4:15, 16) Yehowa pɛ sɛ yehu sɛ yɛn nuanom nyinaa ho hia. Sɛ wɔwɔ mmerɛwyɛ bi mpo a, wɔn ho da so ara hia. Adwene a ɛte saa bɛma yɛanya yɛn nuanom ho abotare na ɔdɔ atena asafo no mu.\n6. Ɛtɔ bere bi na Paulo de nsɛmfua “mmerɛw” ne “den” di dwuma a, dɛn na na ɔrepɛ akyerɛ?\n6 Bere a Paulo rekyerɛw Korintofo no, ɔde nsɛmfua “mmerɛw” ne “mmerɛwyɛ” dii dwuma. Ná ebinom a wonni asafo no mu bu Kristofo sɛ wɔyɛ mmerɛw. Bio, ɛtɔ da a na Paulo ka sɛ ɔno ankasa yɛ mmerɛw. (1 Kor. 1:26, 27; 2:3) Afei Paulo kae sɛ Kristofo bi ‘yɛ den.’ Nanso na ɛnyɛ nea ɔrepɛ akyerɛ ne sɛ ebinom ho hia sen afoforo. (Rom. 15:1) Mmom nea na ɔreka ne sɛ, ɛsɛ sɛ Kristofo a wɔn ho akokwaw no nya wɔn a wɔn ase ntimii no ho abotare.\nEHIA SƐ YƐSESA YƐN NSUSUWII ANAA?\n7. Adɛn nti na ɛtɔ da a ɛyɛ den sɛ yɛbɛboa wɔn a wɔakɔ ahokyere mu?\n7 Sɛ yɛboa “ɔbrɛfo” a, na yɛresuasua Yehowa, na eyi ma yenya n’anim dom. (Dw. 41:1; Efe. 5:1) Nanso ɛtɔ da a, ebia ɛbɛyɛ den ama yɛn sɛ yɛbɛboa wɔn a wɔn ho akyere wɔn. Adɛn ntia? Ebia yɛwɔ wɔn ho adwene bi a ɛmfata. Anaa ebia yɛbɛtwetwe yɛn ho efisɛ yehyia wɔn a, yɛrenhu nea yɛbɛka. Yɛnhwɛ onuawa bi a ɔde Cynthia * a ne kunu gyaw ne hɔ. Ɔkae sɛ: “Sɛ anuanom twe wɔn ho fi wo ho anaa wɔanyɛ nea ɛsɛ sɛ adamfo yɛ a, ebetumi ahye wo paa. Sɛ worefa ɔhaw mu a, wuhia nnipa wɔ wo nkyɛn.” Bere bi na Ɔhene Dawid ho hiahia no, na nea ɔkae ma yehu sɛ, sɛ wo nnamfo yi wo baako ma wo a, ɛyɛ yaw paa.—Dw. 31:12.\n8. Dɛn na ɛbɛboa yɛn ma yɛanya tema ama yɛn nuanom?\n8 Dɛn na ɛbɛboa yɛn ma yɛanya tema ama yɛn nuanom a wohia mmoa? Ɛsɛ sɛ yɛkae sɛ ‘ɛnyɛ nea adwene pɛ ne sɛ ɔhow gya so.’ Yɛn nuanom bi wɔ hɔ a yare anaa adwenemhaw bi reteetee wɔn. Ebinom nso abusuafo nni asafo no mu. Yennim da a yɛn nso yɛbɛkɔ tebea a ɛte saa mu. Yɛnhwɛ Israelfo no. Wohuu amane paa wɔ Egyptfo nsam. Enti bere a aka kakra ma wɔadu Bɔhyɛ Asase no so no, Yehowa kaee wɔn sɛ ‘wɔmmma wɔn koma anaa wɔn nsam nnyɛ den’ wɔ wɔn nuanom so. Ná Yehowa hwɛ kwan sɛ wɔbɛboa ahiafo ne wɔn a wɔayɛ mmerɛw.—Deut. 15:7, 11; Lev. 25:35-38.\n9. Sɛ yɛreboa wɔn a wɔakɔ ahokyere mu a, dɛn na ɛsɛ sɛ yedi kan yɛ? Ma mfatoho?\n9 Sɛ biribi nti yɛn nuanom ho kyere wɔn a, ɛnsɛ sɛ yɛpere yɛn ho bu wɔn atɛn. Mmom ɛsɛ sɛ yɛkyekye wɔn werɛ na wɔde anigye som Yehowa. (Hiob 33:6, 7; Mat. 7:1) Mfatoho bi ni: Fa no sɛ obi de moto akonya akwanhyia ma wakɔ ayaresabea. Sɛ odu hɔ a, afei na dɔkotafo ne nɛɛsefo no rebedi n’asɛm ahwɛ sɛ ɔno na ɔmaa akwanhyia no bae anaa? Dabi. Onipa no nkwa da asiane mu, enti ntɛm ara wɔbɛhwɛ no ama no aduru. Saa ara na ɛsɛ sɛ yɛn nso yɛyɛ. Sɛ ɔhaw bi ama yɛn nua Kristoni bi abotow anaa wayɛ mmerɛw a, ɛsɛ sɛ yedi kan boa no ma ɔsɔre gyina ne nan so.—Monkenkan 1 Tesalonikafo 5:14.\n10. Sɛ ɛyɛ yɛn sɛ yɛn nuanom bi yɛ mmerɛw mpo a, ɔkwan bɛn so na wɔyɛ “adefo wɔ gyidi mu”?\n10 Sɛ yɛtɔ yɛn bo ase hwɛ tebea a yɛn nuanom wom a, ebia yebehu sɛ sɛɛ wɔnyɛ mmerɛw saa. Wo deɛ yɛnhwɛ anuanom mmaa a wɔn kununom nni asafo no mu. Wotumi hyia ɔsɔretia a ano yɛ den. Ampa ebia ebinom asɛm bɛyɛ mmɔbɔ na wohwɛ wɔn a wutumi hu sɛ wɔrebrɛ. Nanso wunhu sɛ egye akokoduru ne gyidi na obi atumi agyina tebea a ɛte saa ano? Afei hwɛ ɔbaatankoro bi a daa ɔne ne mma ba adesua. Ne gyidi ne n’ahokeka no mpusuw wo anaa? Na mmabun a nneɛma bɔne atwa wɔn ho ahyia wɔ sukuu, nanso ne nyinaa akyi no wokura nokware no mu nso ɛ? Sɛ yegye bere susuw yɛn nuanom ho na yɛhwɛ tebea a wɔrefa mu a, yebehu sɛ wɔyɛ “adefo wɔ gyidi mu” te sɛ yɛn a yesusuw sɛ yɛn ho yɛ den no.—Yak. 2:5.\n11, 12. (a) Sɛ yɛn nuanom di mfomso a, dɛn na ɛbɛboa yɛn ma yɛasuasua Yehowa? (b) Sɛ yɛhwɛ sɛnea Yehowa ne Aaron dii a, dɛn na yesua fi mu?\n11 Ɛsɛ sɛ yesuasua Yehowa na yenya abotare na sɛ yɛn nuanom di mfomso mpo a, anhaw yɛn dodoodo. Ade baako a ɛbɛboa yɛn ne sɛ yɛbɛhwɛ sɛnea Yehowa ne n’asomfo bi dii. (Monkenkan Dwom 130:3.) Bere bi Aaron de sika yɛɛ nantwi ba honi. Wo deɛ fa no sɛ wo ne Mose na ɛwɔ hɔ na Aaron rekyerɛ nea enti a ɔyɛɛ saa. Anka adwene bɛn na wubenya wɔ Aaron ho? (Ex. 32:21-24) Bere a Mose waree ɔbaa nanani no, Aaron kodii ne nuabaa Miriam akyi kasa tiaa Mose. Sɛ wowɔ hɔ a, anka dɛn na wobɛka afa Aaron ho? (Num. 12:1, 2) Afei hwɛ nea esii bere a Yehowa maa Israelfo nyaa nsu wɔ Meriba no. Aaron ne Mose amfa ɛho anuonyam amma Yehowa. Sɛ wowɔ hɔ a anka dɛn na wobɛyɛ?—Num. 20:10-13.\n12 Sɛ Yehowa pɛ a, anka ɔbɛtwe Aaron aso wɔ hɔ ara. Nanso ohui sɛ Aaron nyɛ nipabɔne saa, na mpo wohwɛ asɛm no mu a, mfomso no nyinaa mfi no. Ebia na tebea no amene Aaron, na ogyaa ne ho mu maa afoforo kɛntɛn ne so. Nanso Aaron gyee ne mfomso toom na ɔbrɛɛ ne ho ase maa Yehowa. (Ex. 32:26; Num. 12:11; 20:23-27) Aaron nuu ne ho na ɔkyerɛe sɛ ɔwɔ Yehowa mu gyidi. Eyi na Yehowa de n’ani toe na ɔde Aaron bɔne firii no. Mfe pii akyi mpo, Kyerɛwnsɛm no kae sɛ Aaron ne n’asefo yɛ nnipa a na wosuro Yehowa.—Dw. 115:10-12; 135:19, 20.\n13. Sɛ yesusuw sɛ yɛn nuanom wɔ mmerɛwyɛ bi a, dɛn na ɛbɛboa yɛn ma yɛanya wɔn ho koma?\n13 Sɛ yesusuw sɛ yɛn nua bi wɔ mmerɛwyɛ bi a, dɛn na ɛbɛboa ma yɛasuasua Yehowa na yɛanya ne ho abotare? Ade baako a ɛbɛboa yɛn ne sɛ yɛbɛhwehwɛ yɛn ho mu ahu adwene a yɛwɔ wɔ onii no ho. (1 Sam. 16:7) Hwɛ aberante anaa ababaa bi a yesusuw sɛ ne nneyɛe mfa kwan mu. Ebia anigyede biara ɔde ne ho hyem, na hwee mfa ne ho. Sɛn na yɛyɛ yɛn ade wɔ obi a ɔte saa ho? Yɛpere yɛn ho bu no atɛn sɛ onni suban? Adɛn nti na yɛnhwɛ nea yebetumi ayɛ de aboa no mmom? Yebetumi aka no aba yɛn ho na yɛaboa no ma wahu sɛnea obesi gyinae pa. Sɛ yɛyɛ saa a, ɛbɛma yɛanya yɛn nuanom ho koma na ebewie ase no na wɔabɛyɛ yɛn nnamfo a yenni wɔn ho agorɔ koraa.\n14, 15. (a) Bere a ehu kaa Elia no, dɛn na Yehowa yɛe? (b) Dɛn na yebetumi asua afi Elia asɛm no mu?\n14 Ade foforo nso wɔ hɔ a ebetumi aboa yɛn ma yɛanya afoforo ho adwempa. Ɛne sɛ yɛbɛhwɛ nea Yehowa yɛ maa n’asomfo a wɔabotow. Wɔn mu baako ne Elia. Elia de akokoduru gyinaa Baal adiyifo 450 anim ne wɔn dii asi. Nanso bere a ɔtee sɛ Ɔhemmaa Yesebel repɛ no akum no no, ehu kaa no ma obuu ne kɛtɛ mu de n’ani kyerɛɛ Beer-Seba. Otwaa kwan kilomita 150 kɔhyɛɛ sare so baabi. Oduu hɔ no na owia anoa no ma wayɛ hataa. Afei ogyaa ne ho tenaa dua bi ase, na “ɔsrɛe sɛ ne kra nwu.”—1 Ahe. 18:19; 19:1-4.\nNa Yehowa nim sɛ Elia yɛ nipa a ɔyɛ mmerɛw, enti ɔsomaa ɔbɔfo ma ɔkɔhyɛɛ no den (Hwɛ nkyekyɛm 14, 15)\n15 Bere a Yehowa wɔ soro na ohui sɛ ne diyifo nokwafo no abotow no, dɛn na ɔyɛe? Ɔpoo Elia kae sɛ onni akokoduru anaa? Dabida! Na Yehowa nim sɛ Elia yɛ nipa a ɔyɛ mmerɛw, enti ɔsomaa ɔbɔfo ma ɔkɔhyɛɛ no den. Ɔbɔfo no kɔɔ ne nkyɛn mprenu kɔmaa no aduan dii sɛnea ɛbɛyɛ a obenya ahoɔden atoa n’akwantu so. (Monkenkan 1 Ahene 19:5-8.) Wo deɛ hwɛ, Yehowa yɛɛ aso tiee Elia na ɔboa no ansa na ɔrekyerɛ no nea ɔnyɛ.\n16, 17. Yɛbɛyɛ dɛn aboa yɛn nuanom sɛnea Yehowa boaa Elia no?\n16 Yɛbɛyɛ dɛn asuasua Onyankopɔn? Mpere wo ho nka nkyerɛ onua bi sɛ ‘yɛ sɛɛ anaa sɛɛ.’ (Mmeb. 18:13) Sɛ onua bi adwene yɛ no sɛ ne ho nhia anaa ‘onni nidi’ biara a, dɛn na wobɛyɛ? Nea edi kan no, yɛ aso tie no na ma onhu sɛ wudwen ne ho. (1 Kor. 12:23) Afei wubehu ne haw no ani so na woahu sɛnea wobɛboa no.\n17 Yɛnsan mfa yɛn adwene nkɔ Cynthia so. Bere a ne kunu gyaw ɔne ne mma mmaa baanu hɔ no, na wɔn asɛm ayɛ mmɔbɔ. Dɛn na anuanom bi yɛe? Tie Cynthia anom asɛm: “Bere a yɛfrɛɛ anuanom wɔ fon so kaa nea asi kyerɛɛ wɔn no, simma 45 ntam na wɔadu yɛn fie. Wosui. Nnanu anaa nnansa a edi hɔ no deɛ, wɔannyaw yɛn hɔ koraa. Awerɛhow nti na yɛn anom ato ma yentumi nnidi. Enti anuanom de yɛn kɔɔ wɔn fie kɔtenaa hɔ kakra.” Eyi ma yɛkae asɛm bi a Yakobo kyerɛwee. Ɔkae sɛ: “Sɛ onuabarima anaa onuabea bi da adagyaw na onni aduan a ɛbɛso no da no mpo, na sɛ mo mu bi ka kyerɛ no sɛ: ‘Fa asomdwoe kɔ, na wo ho nyɛ wo hyew na mee,’ na moamma no nea nipadua no hia a, mfaso bɛn na ɛwɔ so? Saa ara na gyidi nso sɛ nnwuma nka ho a, na awu.” (Yak. 2:15-17) Mmoa a anuanom de maa Cynthia ne ne mma no hyɛɛ wɔn den. Ɛno ara ne ade a na wohia. Abosome nsia akyi no, wɔsan gyinaa wɔn nan so, na wɔyɛɛ akwampaefo aboafo adwuma no bi.—2 Kor. 12:10.\nMFASO PII WƆ SO\n18, 19. (a) Yɛbɛyɛ dɛn aboa wɔn a wɔayɛ mmerɛw? (b) Sɛ yɛboa wɔn a wɔayɛ mmerɛw a, henanom na enya so mfaso?\n18 Yare aka wo ato hɔ pɛn? Ebia egyee bere ansa na wo ho retɔ wo. Saa ara na ahokyere betumi ama yɛn nua bi ayɛ mmerɛw. Ɛba saa a, ebia ebegye bere na wasan agyina ne nan so bio. Ampa, ɛsɛ sɛ ɔyere ne ho sua ade, ɔbɔ mpae, na ɔde ne ho hyɛ Kristofo dwumadi nyinaa mu. Eyi na ɛbɛhyɛ ne gyidi den. Nanso bere a ɔreyere ne ho sɛ obesi ne dedaw mu no, ehia sɛ yenya ne ho abotare na yɛkyerɛ yɛn dɔ. Sɛ yɛboa wɔn a wɔayɛ mmerɛw saa a, ɛbɛma wɔahu sɛ wɔn ho hia na wɔda yɛn koma so.—2 Kor. 8:8.\n19 Ɛnsɛ sɛ yɛn werɛ fi sɛ bere a yɛreboa yɛn nuanom no, yɛn nso yɛn ani gye. Afei nso ɛma yenya tema ne abotare. Anigyesɛm ne sɛ ɛnyɛ yɛn nkutoo na yenya so mfaso. Ɛka asafo mũ no nyinaa ma wɔkyerɛ wɔn dɔ. Nea ɛsen saa no, yɛyɛ saa a na yɛresuasua Yehowa. Yɛn soro Agya no bu obiara sɛ ɔsom bo, enti momma yɛnkɔ so ‘mmoa wɔn a wɔyɛ mmerɛw’ nyinaa.—Aso. 20:35.\n^ nky. 4 Charles Darwin kyerɛwee sɛ nipadua akwaa no pii wɔ hɔ a ɛso nni mfaso. (The Descent of Man) Onipa foforo a adannandi agye ne ti nso kae sɛ nipadua akwaa no pii wɔ hɔ a ɛho nhia, ɛwɔ hɔ kwa. Wɔkyerɛ sɛ akwaa yi bi ne nsono dua (appendix).\n^ nky. 7 Wɔasesa din no.


Nnwom 78 NA-TWI - Psalm 78 AMP | Biblica América Latina\nNnwom 78 NA-TWI - Psalm 78 AMP\nOnyankopɔn ne ne nkurɔfo\n1Me nkurɔfo, muntie me nkyerɛkyerɛ na monyɛ aso mma asɛm a meka no. 2 Mede abebu rebɛkyerɛ mo anwonwade a esii tete no mu; 3 nneɛma a yɛate na yɛahu; nneɛma a yɛn agyanom kaa ho asɛm kyerɛɛ yɛn. 4 Yɛremfa nkame yɛn mma; yɛbɛka Awurade tumideyɛ ne anwonwade a wayɛ akyerɛ nkyirimma. 5 Ɔmaa Israelfo mmara na ɔde ahyɛde nso maa Yakob asefo. Ɔka kyerɛɛ yɛn agyanom se wɔnkyerɛkyerɛ wɔn mma ne mmara no, 6 sɛnea ɛbɛyɛ a nkyirimma besua na wɔn nso akyerɛkyerɛ wɔn mma. 7 Ɛba saa a, wɔn nso de wɔn ho bɛto Onyankopɔn so, na ɛremma wɔn werɛ mfi nea wayɛ, na daa wobedi ne mmara no so. 8 Wɔrenyɛ sɛ wɔn nenanom adɔnyɛfo ne asoɔdenfo a wɔn gyidi a na wɔwɔ wɔ Onyankopɔn mu no antim da, nanso wɔantena ase sɛ nokwafo amma no.\n9 Efraimfo a wokitakita nnyan ne ne ntadua no guanee ɔko da no. 10 Wɔanni wɔne Onyankopɔn apam no so; wɔampɛ sɛ wodi ne mmara no so. 11 Wɔn werɛ fii anwonwade a wohui sɛ wayɛ no. 12 Bere a na wɔn nenanom rehwɛ Onyankopɔn no, na ɔno nso reyɛ anwonwade wɔ Soan a ɛwɔ Misraim no. 13 Ɔkyɛɛ ɛpo mu na ɔde wɔn faa mu. Ɔmaa nsu no gyinae sɛ afasuw. 14 Ɔnam omununkum mu dii wɔn anim awia ne anadwo, kanea gya mu. 15 Ɔpaee ɔbotan mu wɔ bepɔw so, na onyaa nsu fii mu de maa wɔn. 16 Ɔmaa asuwa bɛtɔɔ ɔbotan no mu maa nsu sen fii mu sɛ asuten. 17 Nanso wɔkɔɔ so yɛɛ bɔne tiaa Onyankopɔn na bepɔw no so, wɔsɔre tiaa ɔsorosoroni no. 18 Wɔboapa bisaa aduan a wɔpɛ de sɔɔ Onyankopɔn hwɛe. 19 Wɔkasa tiaa Onyankopɔn se, “Onyankopɔn betumi ama aduan wɔ sare so anaa? 20 Ɛwom sɛ ɔbɔɔ ɔbotan mu maa nsu pii sen fii mu, na obetumi ama yɛn abodoo na wama ne nkurɔfo nam nso?” 21 Enti Onyankopɔn tee no, ne bo fuwii, na ɔde ogya kɔɔ ne nkurɔkfo so, na n’abufuw a ɛwɔ wɔn so no mu yɛɛ den 22 efisɛ, na wonni ne mu gyidi sɛ obetumi agye wɔn nkwa. 23 Nanso ɔkasa kyerɛɛ soro; ɔhyɛ maa n’apon buei. 24 Ɔtɔɔ mana ma wodii. 25 Enti wodii abɔfo aduan, na Onyankopɔn maa wɔn nea ehia wɔn nyinaa.\n26 Bio, ɔmaa apuei mframa bɔe, na ne tumi mu, ɔhwanyanee anadwo mframa, 27 na ɔmaa ne nkurɔfo nnomaa a wɔn dodow bɛyɛ sɛ mpoano anhwea. 28 Wɔtetew guguu ntamadan no mu ne ho nyinaa. 29 Enti nnipa we mee. Onyankopɔn maa wɔn nea wɔhwehwɛ. 30 Nanso, wɔn ani ansɔ nea wɔhwehwɛ no nyinaa ho a na wogu so didi 31 bere a Onyankopɔn ani beree wɔn so na okum mmarima ahoɔdenfo a na wodi mu wɔ Israel no. 32 Eyinom nyinaa akyi, na bɔne ara na nnipa no reyɛ; n’anwonwade no nyinaa akyi, wɔamfa wɔn ho anto ne so. 33 Enti otwaa wɔn nna so te sɛ ɔhome na wɔn nkwa yɛɛ sin prɛkopɛ.\n34 Bere biara a obekum wɔn mu bi no, nkae no dan ba ne nkyɛn; wɔbɛsesa abɔ no mpae dennen. 35 Wɔkaee sɛ Onyankopɔn yɛ wɔn hwɛfo, na Otumfoɔ no bɛboa wɔn. 36 Nanso na wɔn nsɛm no nyinaa yɛ atoro. Nsɛm a wɔka no mu biara nyɛ nokware. 37 Na wonni no nokware; na wonni wɔne n’apam no nokware. 38 Nanso na Onyankopɔn wɔ ahummɔbɔ ma ne nkurɔfo. Ɔde wɔn bɔne kyɛɛ wɔn na wansɛe wɔn. Mpɛn pii ɔkoraa nabufuw so na wanna n’abufuw adi. 39 Ɔkaee sɛ wɔyɛ adasamma te sɛ mframa a ɛbɔ na etwam no.\n40 Mpɛn ahe na wɔansɔre antia no wɔ sare so hɔ, na mpɛn ahe na wɔamma ne werɛ anhow! 41 Wɔsɔɔ Onyankopɔn hwɛe adekyee ne adesae nam so de yaw brɛɛ Israel Nyankopɔn Kronkron no. 42 Wɔn werɛ fii ne tumi kɛse no ne da a ogyee wɔn fii wɔn atamfo nsam, 43 wɔ Soan tawtaw so a ɛwɔ Misraim no. 44 Ɔmaa nsu dan mogya a na Misraimfo nnya nsu nnom. 45 Ɔmaa nwansena baa wɔn so bɛhaw wɔn na mpɔtorɔ nso bɛsɛee wɔn asase.\n46 Ɔmaa mmoadabi bedii wɔn mfuduan de sɛee wɔn mfuw. 47 Ɔde asukɔtweaa bɛsɛee wɔn bobe na ɔde sukyerɛmma sɛee wɔn ankye nnua. 48 Ɔde asukɔtweaa kum wɔn anantwi ɛnna ɔde anyinam kum wɔn nguan. 49 Ɔnam n’abufuw a ano yɛ den a ɛbae te sɛ owu asomafo no maa ɔhaw kɛse baa wɔn so. 50 Wamfa n’abufuw ansie, na wamfa wɔn nkwa nso ankyɛ wɔn. Mmom, ɔmaa ɔyaredɔm bekum wɔn. 51 Okum Misraimfo mmakan nyinaa.\n52 Afei odii ne nkurɔfo anim te sɛ oguanhwɛfo de wɔn faa sare no so. 53 Odii wɔn anim dwoodwoo, enti na wonsuro. Nanso ɛpo asorɔkye bɛbɔ faa wɔn atamfo so. 54 Ɔde wɔn baa n’asase kronkron no ne mmepɔw a ɔko dii so no so. 55 Ɔpamoo nnipa a na wɔte hɔ no de hɔ maa ne nkurɔfo. Ɔkyekyɛɛ wɔn nsase no mu de maa Israel mmusuakuw no de wɔn afi maa ne nkurɔfo no.\n56 Nanso wɔsrɔre tiaa Onyankopɔn tumfoɔ sɔɔ no hwɛe. Wɔanni ne mmara so. 57 Na mmom, wɔsɔre tiaa no na wɔanni nokware sɛ wɔn agyanom, wɔn a wɔde wɔn ho to wɔn so a, ɛnyɛ ye te sɛ agyan a akyeakyea no. 58 Wɔn abosonsom hyɛɛ no abufuw, na wɔn ahoni a na wɔsom no maa ne bo fuwii.\n59 Onyankopɔn hui no, ne bo fuwii enti ɔpoo ne nkurɔfo no koraa. 60 Ogyaw ne ntamadan wɔ Silo, faako a na ɔte wɔ wɔn mu no. 61 Ɔmaa yɛn atamfo faa Apam Adaka a ɛyɛ ne tumi ne n’anuonyam agyiraehyɛde no. 62 Ne bo fuwii ɔno ara ne nkurɔfo enti ɔmaa wɔn ara wɔn atamfo kunkum wɔn. 63 Wokum mmerante wɔ ɔsa mu, enti na mmabaa nnya kunu nware. 64 Asɔfo wuwui basabasayɛ mu na wɔamma wɔn akunafo no kwan amma wɔansu. 65 Akyiri yi, Awurade sɔree sɛnea ofi nna mu. Na ɔte sɛ ɔhoɔdenfo a nsa ahyɛ no den. 66 Odii wɔn so nea edi kan ne nea etwa to hyɛɛ wɔn aniwu, pamoo wɔn. 67 Nanso ɔpoo Yosef asefo. Efraim abusua nso, wamfa wɔn. 68 Na mmom, oyii Yuda ne Sion Bepɔw a na ɔpɛ n’asɛm no. 69 Ɛhɔ na osii ne fi te sɛ ne soro fi. Ɔyɛɛ no den te sɛ asase pɛ a etim hɔ daa. 70 Oyii ne somfo Dawid a ɔfrɛɛ no fii nguan adidibea hɔ no; 71 ɔno na ɔhwɛɛ ne nguan so na ɔyɛɛ no Israel hene ne Onyankopɔn nkurɔfo so oguanhwɛfo. 72 Dawid de ne koma ne ne nyansa nyinaa hwɛɛ wɔn.\nNA-TWI : Nnwom 78


NKYƐM A EDI KANNNWOM 1-41Ɔtreneeni ne ɔdebɔneyɛfo1Nhyira nka onipa a ontie nnebɔneyɛfo afotu, na onni nnebɔneyɛfo nneyɛe akyi, na onni wɔn a wodi fɛw nso akyi. 2 Na mmom, ɔde anigye di Awurade mmara so, na odwen ho awia ne anadwo nyinaa. 3 Ɔte sɛ nnua a enyin wɔ asuten ho, na ɛsow aba bere a ɛsɛ mu a ne nhaban no nguan. Odi nkonim wɔ biribiara a ɔyɛ mu. 4 Nanso nnebɔneyɛfo nte saa; wɔte sɛ ntɛtɛ a mframa bɔ gu. 5 Onyankopɔn bebu nnebɔneyɛfo fɔ, na wɔatew wɔn afi ne nkurɔfo ho. 6 Awurade kyerɛ atreneefo kwan, na ɔbɔ wɔn ho ban. Na nnebɔneyɛfo de, wɔrekɔ wɔn sɛe mu. NA-TWI : Nnwom 1


दरसन 12 NCA – Adiyisɛm 12 AKCB | Biblica\nदरसन 12 NCA – Adiyisɛm 12 AKCB\nƆbea No Ne Ɔwɔ No\n1Afei nsɛnkyerɛnne kɛse bi daa ne ho adi wɔ ɔsoro. Ɔbea bi, na nʼatade yɛ owia a ɔsram wɔ ne nan ase, na nsoromma dumien ahenkyɛw hyɛ no. 2Na ɔyem a ɔrebɛwo, na awoyaw nti na ɔresu. 3Nsɛnkyerɛnne kɛse foforo bi daa ne ho adi wɔ ɔsoro: Ɔwɔ kɔkɔɔ kakraka bi a ne ti yɛ ason na ɔwɔ mmɛn du a ahenkyɛw hyehyɛ biara so. 4Ɔde ne dua twee nsoromma a ɛwɔ ɔsoro no mu nkyɛmu abiɛsa mu baako tow wɔn guu fam. Ogyinaa ɔbea a ɔrewo no anim, sɛnea ɛbɛyɛ a ɔwo ɔba no to hɔ ara pɛ, ɔbɛfa abofra no awe. 5Afei ɔbea no woo abarimaa a ɔde nsa a ɛyɛ den bedi aman nyinaa so. Nanso wohwim abofra no kɔɔ Onyankopɔn ne nʼahengua ho. 6Ɔbea no guan kɔɔ sare so baabi a Onyankopɔn asiesie ama no a wɔbɛhwɛ no yiye wɔ nnafua mpem ahannu aduosia mu.\n7Afei ɔko sii ɔsoro hɔ. Mikael ne nʼabɔfo ko tiaa ɔwɔ no, na ɔno nso ne nʼabɔfo ko tiae. 8Nanso wodii ɔwɔ no so nkonim na wɔamma ɔne nʼabɔfo antena ɔsoro bio. 9Wɔtow ɔwɔ kakraka no kyenee. Ɔno ne ɔwɔ dedaw no a wɔfrɛ no ɔbonsam a ɔdaadaa wiase nyinaa no. Wɔtow ɔno ne nʼabɔfo nyinaa guu asase so.\n10Afei metee nne dennen bi wɔ ɔsoro a ɛka se,\n“Afei na Onyankopɔn nkwagye aba!\nAfei na Onyankopɔn akyerɛ ne tumi sɛ ɔyɛ Ɔhene!\nAfei na nʼAgyenkwa no akyerɛ ne tumi,\nefisɛ yɛn nuanom no ahohorabɔni a\nogyinaa Onyankopɔn anim bɔɔ wɔn ahohora awia ne anadwo no,\nwɔapam no afi ɔsoro.\n11Yɛn nuanom no nam Oguamma no mogya so\nne nokware a ɔdaa no adi no so\ndii ne so nkonim.\nNa wɔasiesie wɔn ho sɛ wɔde wɔn nkwa bɛto hɔ\n12Enti mo ɔsoro ne mo a motete hɔ no,\nmomma mo ani nnye.\nAfei asase ne po nnue!\nEfisɛ ɔbonsam no atoa mo\nna ne bo afuw\nefisɛ onim sɛ, ne bere a aka sua.”\n13Bere a ɔwɔ no huu sɛ wɔatow no akyene asase so no, ɔtaa ɔbea a wawo abarimaa no. 14Wɔmaa ɔbea no ɔkɔre ntaban akɛse abien, sɛnea ɛbɛyɛ a obetumi atu akɔ faako a wɔasiesie ama no wɔ sare so hɔ a wɔbɛhwɛ no mfe abiɛsa ne fa sɛnea ɔwɔ no renni nʼakyi bio. 15Afei ɔwɔ no puw nsu te sɛ asubɔnten dii ɔbea no akyi sɛnea ɛbɛyɛ a, ɛbɛfa no. 16Nanso asase boaa ɔbea no. Ebuee nʼanom nom nsu a ɔwɔ no puw guu hɔ no nyinaa. 17Ɔwɔ no bo fuw ɔbea no, enti ɔkɔ de ntɔkwaw kɔkaa ɔbea no asefo a wɔaka a ɛyɛ wɔn a wodi Onyankopɔn mmara so na wogye nokware a Yesu ada no adi no di no. 18Na ɔwɔ no kogyinaa mpoano hɔ.\nAKCB : Adiyisɛm 12


Vung Tau yɛ kuro kɛseɛ a ɛwɔ Vietnam.\nVung Tau yɛ kuro kɛseɛ a ɛsane nso wɔ Bà Rịa–Vũng Tàu province a ɛwɔ Vietnam anaafoɔ fam. Kuro no wɔ asaasetam bɛyɛ 140 square kilometres (54 square miles), kuro no sane nso wɔ urban wards ahodoɔ du-mmiensa (13) ɛne commune baako a ɛwɔ Long Sơn Islet. Vũng Tàu na na ɛyɛ province no ahenkuro kɔsi sɛ wɔde Bà Rịa city bɛhyɛɛ n'anan mu wɔ ayɛwohomumɔ bosome no da a ɛtɔ so mmienu wɔ afe mpem mmienu ne du-mmienu (2 May 2012). Kuro yi sane nso yɛ kuro a fangoo ahodoɔ a ɔman Vietnam tuo no nyinaa wɔtu mu fa dodoɔ no ankasa wɔ hɔ.\nWɔ Vũng Tàu kuro mu no, afahyɛ titirew baako a wɔde paa ara ne Lễ hội Cá Ông (Whale Holiday).Afahyɛ ahodoɔ a ɛwɔ kuro no mu bi nso ne Kite Festival ɛne World Food Festival Culture Nsrahwɛfoɔ firifiri Australian ba Vũng Tàu kuro no mu wɔ ɔsanaa bosome no mu afe biara bɛdi Battle of Long Tân afahyɛ no.\nWɔ mmea mea ahodoɔ beberee no ara wɔ Vietnam man mu no, Buddhism ne som a nnipa dodoɔ no ara som. Mahayana Buddhism, ne deɛ agye nhyini pii wɔ Vietnam man no mu, na wɔn a wɔde baa Bà Rịa-Vũng Tàu ne Vietnamfoɔ a wɔte ɔman no atifi fam wɔ mfenhyia du-nson ahyeaseɛ no mu no (17th century) berɛ a wɔtrɛtrɛɛ Nguyễn lords ahodoɔ no mu no. Buddhist som no wɔ hyiadan ahodoɔ mmiensa bi a ɛne, Thích Ca Phật Đài, Phổ Đà Sơn Quan Âm Bồ Tát Tự Temple, ɛne Niết Bàn Tịnh Xá temple, draw pilgrims from around the country.\nYɛ yi fii "https://tw.wikipedia.org/w/index.php?title=Vung_Tau&oldid=75163"\nNsesae ba kratafa yi so da 9 Ɔbɛnem 2022, mmere 00:21.


Yehowa Adansefo Nhoma Ne Video a Obi De Gu Ɔno Ankasa Wɛbsaet\nKENKAN WƆ Afrikaans Albanian Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Brazilian Sign Language Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Russian Sign Language Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nAdɛn nti na yɛmma kwan sɛ obi bɛtwe Yehowa Adansefo nhoma anaa video agu ɔno ankasa wɛbsaet anaa social media so?\nEsiane sɛ yentwa bo nto Bible ho nhoma a yɛde ma nkurɔfo so nti, ebinom te nka sɛ wobetumi atwe bi agu wɛbsaet foforo anaa social media so. (Yɛka social media a, ɛyɛ wɛbsaet anaa app a ɛma nkurɔfo tumi ne wɔn a wɔde saa wɛbsaet anaa app no di dwuma nyinaa di nkitaho.) Nanso, sɛ obi yɛ saa a, na wabu Wɛbsaet No Ho Nhyehyɛe * so, na wei akɔfa ɔhaw pii aba. Sɛnea wɔaka no pefee wɔ saa Nhyehyɛe no mu no, yɛmma kwan sɛ obiara “de mfoni a wɔadrɔdrɔ, nhoma a ɛwɔ Intanɛt so, ahyɛnsode, nnwom, mfoni, video, anaa nsɛm foforo fi saa wɛbsaet yi kogu Intanɛt so baabiara (wɛbsaet biara, wɛbsaet a nkurɔfo tumi de nneɛma gu hɔ ma obiara tumi fa bi, wɛbsaet a nkurɔfo tumi de video gu hɔ ma obiara tumi fa bi, anaa social media).” Adɛn nti na yɛmma wei ho kwan?\nƐnsɛ sɛ obiara de yɛn nhoma a yɛwɔ ho copyright gu Intanɛt wɛbsaet foforo biara\nBiribiara a ɛwɔ yɛn wɛbsaet ahorow no, ɛho copyright wɔ hɔ a ɛkyerɛ sɛ ɛyɛ yɛn dea. Awaefo ne afoforo a wɔsɔre tia yɛn de yɛn nhoma gu wɔn wɛbsaet ahorow de daadaa Yehowa Adansefo ne afoforo. Nsɛm a wɔde gu wɔn wɛbsaet no, wɔde nsɛm a ɛbɛma nkurɔfo adwenem ayɛ wɔn naa frafra mu. (Dw. 26:4; Mmeb. 22:5) Afoforo de yɛn nhoma mu nsɛm anaa yɛn jw.org ahyɛnsode no bɔ nneɛma a wɔtɔn ho dawuru, na wɔde bi fomfam nneɛma a wɔretɔn ho. Afei nso, wɔde bi atoto app a ɛwɔ fon ne tablɛt so. Esiane sɛ yɛwɔ copyright a ɛkyerɛ sɛ mmara mu no, jw.org no yɛ yɛn dea na yɛwɔ ahyɛnsode (trademark) nso a ɛkyerɛ saa nti, mmara ma yɛn kwan sɛ obiara a ɔde bedi dwuma wɔ ɔkwan a ɛmfata so no, yetumi bara no. (Mmeb. 27:12) Nneɛma a yɛde agu yɛn wɛbsaet hɔ no, sɛ yɛma nkurɔfo, anaa yɛn nuanom mpo kwan ma wɔde gu wɛbsaet foforo anaa wɔde jw.org ahyɛnsode no tɔn wɔn nneɛma a, sɛ yɛde wɔn a wɔsɔre tia yɛn ne aguadifo a wɔde yɛn ahyɛnsode tɔn wɔn nneɛma no kɔ asɛnnibea a, ebia wɔrenni yɛn asɛm mma yɛn.\nSɛ obi antwe yɛn nhoma anaa yɛn video amfi jw.org, na ɔkɔtwe fi baabi foforo a, ɛyɛ hu pa ara. “Akoa nokwafo ne ɔbadwemma” no nko ara na Yehowa de ahyɛ ne nsa sɛ ɔmma yɛn honhom fam aduan. (Mat. 24:45) Yɛn wɛbsaet ahorow no nko ara na saa “akoa” no nam so de honhom fam aduan ma yɛn. Ɛno ne www.jw.org, tv.jw.org, ne wol.jw.org. Afei nso, yɛwɔ app mmiɛnsa pɛ a yɛde yɛ adwuma wɔ fon ne tablɛt so. Ɛno ne JW Language®, JW Library®, ne JW Library Sign Language®. Yɛwɔ gyidi sɛ Satan wiase no ntumi mmɔ nneɛma a wɔtɔn ho dawuru wɔ hɔ, na ɛrentumi mfa biribiara a ɛho ntew nso ngu hɔ. Sɛ honhom fam aduan no kɔfa baabi foforo biara a, yɛrentumi nka sɛ nsakrae mmaa mu anaa ɛho tew.—Dw. 18:26; 19:8.\nAfei nso, sɛ obi de yɛn nhoma gu wɛbsaet ahorow bi a ɛma kwan ma nkurɔfo tumi kyerɛ wɔn adwene wɔ hɔ a, ebetumi ama awaefo ne afoforo a wɔkasa tia yɛn akeka nsɛm bi a ɛbɛma nkurɔfo adwenem ayɛ wɔn naa wɔ Yehowa ahyehyɛde no ho. Anuanom bi ama kwan ama nkurɔfo ne wɔn adi anobaabae wɔ Intanɛt so, na ɛno nso de ahohorabɔ aba Yehowa din so. Sɛ yɛpɛ sɛ ‘yɛde odwo kasa kyerɛ wɔn a wɔatew atua’ a, ɛmfata sɛ yɛfa saa kwan no so ne wɔn susuw nsɛm ho wɔ Intanɛt so. (2 Tim. 2:23-25; 1 Tim. 6:3-5) Yɛahyɛ no nsow nso sɛ ebinom abuebue social media ne wɛbsaet ahorow bi a ɛnyɛ papa wɔ ahyehyɛde no, Akwankyerɛ Kuw no, ne emufo din mu. Nanso, Akwankyerɛ Kuw no muni biara nni hɔ a ɔno ankasa abue wɛbsaet wɔ ne din mu anaa ɔwɔ social media biara so.\nYɛkyerɛ nkurɔfo kwan kɔ jw.org a, ɛboa ma “asɛmpa” no trɛw. (Mat. 24:14) App ahorow a wɔayɛ ama yɛn ne nneɛma foforo a ɛwɔ Intanɛt so a yɛde yɛ asɛnka adwuma no, yegu so ara reyɛ ho adwuma sɛ yɛbɛma atu mpɔn. Yɛpɛ sɛ ɛboa obiara. Enti sɛnea yɛn Wɛbsaet No Ho Nhyehyɛe te no, wubetumi de yɛn nhoma bi afa e-mail so akɔma obi anaa wubetumi de nhoma no wɛbsaet address a ɛwɔ jw.org no ama no. Sɛ yɛkyerɛ nkurɔfo a wɔn ani gye Bible ho kwan kɔ yɛn wɛbsaet ahorow a, na yɛrekyerɛ wɔn kwan akɔ “akoa nokwafo ne ɔbadwemma” no nkyɛn. Akoa nokwafo no nko ara na ɔma honhom fam aduan.\n^ nky. 1 Sɛ wopɛ sɛ wuhu Wɛbsaet No Ho Nhyehyɛe a, bue jw.org na hwɛ ase hɔ pa ara. Ɛho mmara a ɛwɔ hɔ no fa biribiara a ɛwɔ yɛn wɛbsaet ahorow nyinaa ho.


1 Chronicles 25 KJV - 1 Beresosɛm 25 AKCB\n1 Beresosɛm 25:1-31\nNnwontofo No Nnwuma\n1Dawid ne asahene no yiyii mmarima fii Asaf, Heman ne Yedutun mmusua mu sɛ wɔmfa asankuten, mmɛnta ne kyɛnkyɛn mmɔ Onyankopɔn asɛm no dawuru. Wɔn din ne wɔn nnwuma na edidi so yi:\n2Na Asaf mmabarima no ne:\nSakur, Yosef, Netania ne Asarela. Na wɔhyɛ wɔn agya Asaf ase. Ɔno na ɔhene hyɛɛ no ma ɔbɔɔ Onyankopɔn asɛm no dawuru.\n3Na Yedutun wɔ mmabarima a wɔne:\nGedalia, Seri, Yesaia, Simei, Hasabia ne Matitia. Wɔyɛ baasia a wɔhyɛ wɔn agya ase. Ɔno na ɔhyɛɛ nkɔm, nam sankuten so de aseda ne nkamfo maa Awurade.\n4Na Heman mmabarima din ne:\nBukia, Matania, Usiel, Sebuel, Yerimot, Hanania, Hanani, Eliata, Gidalti, Romamti-Eser, Yosbekasa, Maloti, Hotir, ne Mahasiot. 5Eyinom ne Heman a ɔyɛ ɔhene diyifo no mmabarima. Onyankopɔn dom no mmabarima dunan ne mmabea baasa.\n6Na saa mmarima yi nyinaa hyɛ wɔn agyanom ase, na wɔnam so too nnwom wɔ Awurade fi. Wɔn nnwuma ne sɛ wɔbɔ kyɛnkyɛn, mmɛnta ne asankuten wɔ Onyankopɔn fi.\nNa Asaf, Yedutun ne Heman hyɛ ɔhene no ase. 7Na wɔatetew wɔn ne wɔn abusuafo nyinaa wɔ nnwom a wɔto wɔ Awurade anim no mu. Na wɔn nyinaa dodow yɛ ahannu aduɔwɔtwe awotwe na wɔn mu biara wɔ nnwonto ho nimdeɛ. 8Wɔnam ntontobɔ kronkron so yiyii nnwontofo tuatuaa nnwuma ahorow ano a wɔanhwɛ sɛ obi yɛ abofra anaa ɔpanyin, ɔkyerɛkyerɛfo anaa osuani.\n9Ntonto a edi kan no bɔɔ Yosef a ofi Asaf abusua mu, ne ne mmabarima ne nʼabusuafo (12)\nNtonto a ɛto so abien no bɔɔ Gedalia, ne ne mmabarima ne nʼabusuafo (12)\n10Ntonto a ɛto so abiɛsa no bɔɔ Sakur, ne ne mmabarima ne nʼabusuafo (12)\n11Ntonto a ɛto so anan no bɔɔ Yisri, ne ne mmabarima ne nʼabusuafo (12)\n12Ntonto a ɛto so anum no bɔɔ Netania, ne ne mmabarima ne nʼabusuafo (12)\n13Ntonto a ɛto so asia no bɔɔ Bukia, ne ne mmabarima ne nʼabusuafo (12)\n14Ntonto a ɛto so ason no bɔɔ Yesarela, ne ne mmabarima ne nʼabusuafo (12)\n15Ntonto a ɛto so awotwe no bɔɔ Yesaia, ne ne mmabarima ne nʼabusuafo (12)\n16Ntonto a ɛto so akron no bɔɔ Matania, ne ne mmabarima ne nʼabusuafo (12)\n17Ntonto a ɛto so du no bɔɔ Simei, ne ne mmabarima ne nʼabusuafo (12)\n18Ntonto a ɛto so dubaako no bɔɔ Asarel, ne ne mmabarima ne nʼabusuafo (12)\n19Ntonto a ɛto so dumien no bɔɔ Hasabia, ne ne mmabarima ne nʼabusuafo (12)\n20Ntonto a ɛto so dumiɛnsa no bɔɔ Subael, ne ne mmabarima ne nʼabusuafo (12)\n21Ntonto a ɛto so dunan no bɔɔ Matitia, ne ne mmabarima ne nʼabusuafo (12)\n22Ntonto a ɛto so dunum no bɔɔ Yeremot, ne ne mmabarima ne nʼabusuafo (12)\n23Ntonto a ɛto so dunsia no bɔɔ Hanania, ne ne mmabarima ne nʼabusuafo (12)\n24Ntonto a ɛto so dunson no bɔɔ Yosbekasa, ne ne mmabarima ne nʼabusuafo (12)\n25Ntonto a ɛto so dunwɔtwe no bɔɔ Hanani, ne ne mmabarima ne nʼabusuafo (12)\n26Ntonto a ɛto so dunkron no bɔɔ Maloti, ne ne mmabarima ne nʼabusuafo (12)\n27Ntonto a ɛto so aduonu no bɔɔ Eliata, ne ne mmabarima ne nʼabusuafo (12)\n28Ntonto a ɛto so aduonu baako no bɔɔ Hotir, ne ne mmabarima ne nʼabusuafo (12)\n29Ntonto a ɛto so aduonu abien no bɔɔ Gidalti, ne ne mmabarima ne nʼabusuafo (12)\n30Ntonto a ɛto so aduonu abiɛsa no bɔɔ Mahasiot, ne ne mmabarima ne nʼabusuafo (12)\n31Ntonto a ɛto so aduonu anan no bɔɔ Romamti-Eser ne ne mmabarima ne nʼabusuafo (12)\nAKCB : 1 Beresosɛm 25


Забур 88 CARS - Nnwom 88 AKCB\n1Awurade, woyɛ me nkwagye Nyankopɔn\nmisu wɔ wʼanim adekyee ne adesae.\n2Ma me mpaebɔ nnu wʼanim;\nna me nkwa rebɛn owu.\n4Wɔkan me fra wɔn a wɔrekɔ ɔda mu no;\nmete sɛ obi a onni ahoɔden.\n5Wɔayi me asi nkyɛn wɔ awufo mu,\nte sɛ atɔfo a wɔdeda ɔda mu,\n6Woatow me akyene ɔda ase tɔnn,\nwɔ sum kabii mu.\n7Wʼabufuwhyew ayɛ duru wɔ me so;\n8Woafa me nnamfonom a wɔbɛn me afi me nkyɛn\nWoaka me ahyɛ mu na mintumi nguan;\n9awerɛhow ama mʼani so ayɛ kusuu.\nAwurade misu frɛ wo da biara;\nmetrɛw me nsam kyerɛ wo.\n10Woyɛ anwonwade kyerɛ awufo ana?\nWɔn a wɔawuwu no sɔre kamfo wo ana?\n11Wɔka wʼadɔe ho asɛm wɔ ɔda mu,\nanaasɛ wo nokware ho asɛm wɔ ɔsɛe kurom ana?\n12Wohu wʼanwonwade wɔ beae a hɔ aduru sum,\nanaa wo trenee nnwuma no wɔ awerɛfiri asase so ana?\n13Nanso Awurade, misu frɛ wo sɛ boa me;\nme mpaebɔ du wʼanim adekyee mu.\n14Adɛn, Awurade, na wopo me\nna wode wʼanim hintaw me?\n15Mahu amane fi me mmofraase na mabɛn owu;\nwʼahunahuna ama mabrɛ na mapa abaw.\n16Wʼabufuwhyew abu afa me so;\n17Daa nyinaa wotwa me ho hyia sɛ nsuyiri,\n18Woafa me yɔnkonom ne mʼadɔfo afi me nkyɛn kɔ;\nna sum ayɛ mʼadamfo a ɔbɛn me pɛɛ.\nAKCB : Nnwom 88


Wubetumi Ama Wo Ho Akɔ So Atew Wɔ Abrabɔ Fam\nƆwɛn-Aban—Nea Adesua Nsɛm Wom | November 1, 2000\nKENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greek Greenlandic Hiligaynon Hungarian Icelandic Igbo Indonesian Italian Japanese Kirundi Korean Kwanyama Latvian Lithuanian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Samoan Sepedi Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tswana Turkish Twi Ukrainian Urdu Vietnamese Zulu\n“Eyi ne Nyankopɔn dɔ, sɛ yebedi n’ahyɛde so, na n’ahyɛde no nyɛ den.”—1 YOHANE 5:3.\n1. Abrabɔ mu nsonsonoe bɛn na ɛda adi wɔ nkurɔfo mu nnɛ?\nTETE no, wɔde honhom kaa odiyifo Malaki ma ɔkaa bere a nsonsonoe kɛse bɛda Onyankopɔn nkurɔfo abrabɔ ne nkurɔfo a wɔnsom Onyankopɔn abrabɔ ntam ho asɛm siei. Odiyifo no kyerɛwee sɛ: “Mobɛsan ahu nsonoe a ɛda ɔtreneeni ne ɔbɔnefo ntam, ne nea ɔsom Onyankopɔn ne nea ɔnsom no no ntam.” (Malaki 3:18) Saa nkɔmhyɛ no renya mmamu nnɛ. Onyankopɔn mmara nsɛm so di, a nea ɛfa abrabɔ fam ahotew ho ka ho, ne asetra kwan a nyansa wom na ɛfata. Nanso, ɛnyɛ asetra kwan a ɛyɛ mmerɛw bere nyinaa. Ntease wom sɛ Yesu kae sɛ ɛsɛ sɛ Kristofo pere denneennen ansa na wɔanya nkwagye.—Luka 13:23, 24.\n2. Nhyɛso bɛn na ɛma ɛyɛ ebinom den sɛ wɔbɛkɔ so ama wɔn ho atew wɔ abrabɔ fam?\n2 Dɛn nti na ɛyɛ den sɛ yɛbɛkɔ so ama yɛn ho atew wɔ abrabɔ fam? Ade biako ne sɛ nhyɛso ahorow wɔ hɔ. Anigyede ho adwumayɛfo yɛ nna mu ɔbrasɛe ho nneɛma de kyerɛ sɛ afɛfɛde, anigyede, ne mpanyin adeyɛ, na wobu wɔn ani gu nneɛma bɔne a efi mu ba no so koraa. (Efesofo 4:17-19) Nna mu nkitahodi ho ɔyɛkyerɛ dodow a woyi kyerɛ no kɔ so wɔ nnipa baanu a wɔnyɛ awarefo ntam. Mpɛn pii no, ɔkwan a wɔnam so yi nna mu nkitahodi wɔ sini ahorow mu ne television so kyerɛ no da no adi sɛ nnipa baanu no nni aware ho adwene biara. Ɛtaa ba sɛ ɔdɔ ne obu a wɔwɔ ma wɔn ho wɔn ho nnim. Nnipa pii ahwɛ nneɛma a ɛtete saa afi wɔn mmofraase. Afei nso, atipɛnfo nhyɛso a emu yɛ den hyɛ nkurɔfo ma wɔde wɔn ho hyɛ nnɛyi abrabɔ a wɔma biribiara ho kwan no mu, na ɛtɔ mmere bi a wodi wɔn a wɔnyɛ saa no ho fɛw anaasɛ wɔsopa wɔn mpo.—1 Petro 4:4.\n3. Dɛn ne nneɛma a ɛma nnipa pii a wɔwɔ wiase de wɔn ho hyɛ ɔbrasɛe mu no bi?\n3 Onipa no ankasa akɔnnɔ nhyɛso nso ma ɛyɛ den ma no sɛ ɔbɛma ne ho akɔ so atew wɔ abrabɔ fam. Yehowa de nna ho akɔnnɔ bɔɔ nnipa, na saa akɔnnɔ no mu betumi ayɛ den. Akɔnnɔ no gyina nneɛma a yesusuw ho so kɛse, na nsusuwii a ɛne Yehowa adwene nhyia na ɛde ɔbrasɛe ba. (Yakobo 1:14, 15) Sɛ nhwɛso no, sɛnea nhwehwɛmu bi a wotintim ho asɛm wɔ British Medical Journal mu kyerɛ no, ɛyɛ hu a nnipa pii pɛ sɛ wohu sɛnea nna te nti na ɛmaa wɔde wɔn ho hyɛɛ ɔbarima ne ɔbea nna mu bere a edi kan koraa. Na afoforo nso susuw sɛ nnipa a wɔne wɔn bɔ tipɛn no dodow no ara de wɔn ho hyɛ mu, enti na wɔn nso pɛ sɛ wɔhwere wɔn baabunyɛ. Afoforo nso kae sɛ wɔn nkate na ɛma wɔde wɔn ho hyɛɛ mu anaasɛ na “wɔanom nsa kakra saa bere no.” Sɛ yɛpɛ sɛ yɛsɔ Onyankopɔn ani a, ɛsɛ sɛ yenya adwene foforo koraa. Nsusuwii bɛn na ɛbɛboa yɛn ma yɛakura abrabɔ fam ahotew mu?\nNya Ahotoso a Emu Yɛ Den\n4. Sɛ yɛbɛkɔ so ama yɛn ho atew wɔ abrabɔ fam a, dɛn na ɛsɛ sɛ yɛyɛ?\n4 Sɛ yɛbɛkɔ so ama yɛn ho atew wɔ abrabɔ fam a, ɛsɛ sɛ yehu sɛ mfaso wɔ asetra kwan a ɛte saa akyi a yebedi so. Eyi ne nea ɔsomafo Paulo kyerɛw kɔmaa Kristofo a wɔwɔ Roma no hyia: ‘Monsɔ nea Onyankopɔn pɛ a eye, na ɛsɔ ani, na ɛyɛ pɛ no nhwɛ.’ (Romafo 12:2) Hu a yebehu sɛ mfaso wɔ abrabɔ fam ahotew so no sen hu a yebehu kɛkɛ sɛ Onyankopɔn Asɛm kasa tia ɔbrasɛe. Nea ɛka ho ne te a yɛbɛte nea enti a wɔkasa tia ɔbrasɛe no ase, ɛne mfaso a sɛ yɛkwati a yebenya. Yesusuw saa nneɛma yi bi ho wɔ asɛm a edi eyi anim no mu.\n5. Ne titiriw no, dɛn nti na ɛsɛ sɛ Kristofo kɔ so ma wɔn ho tew wɔ abrabɔ fam?\n5 Nanso, wɔ Kristofo fam no, ade titiriw a enti yɛkwati nna mu ɔbrasɛe no ne abusuabɔ a yɛne Onyankopɔn wɔ no. Yɛahu sɛ onim nea eye ma yɛn sen biara. Ɔdɔ a yɛwɔ ma no no bɛboa yɛn ma yɛakyi bɔne. (Dwom 97:10) Onyankopɔn ne “akyɛde pa nyinaa ne adekyɛde a ɛyɛ pɛ nyinaa” Mafo. (Yakobo 1:17) Ɔdɔ yɛn. Sɛ yɛyɛ osetie ma no a, yɛda no adi sɛ yɛdɔ no na yɛn ani sɔ nea wayɛ ama yɛn nyinaa. (1 Yohane 5:3) Yɛmpɛ sɛ yebedi Yehowa huammɔ na ama wadi yaw denam ne trenee mmara so a yebebu so. (Dwom 78:41) Yɛmpɛ sɛ yɛbɛyɛ yɛn ade wɔ ɔkwan bi so a ɛbɛma wɔaka ne trenee kwan kronkron a wɔfa so som no no ho asɛmmɔne. (Tito 2:5; 2 Petro 2:2) Sɛ yɛma yɛn ho kɔ so tew wɔ abrabɔ fam a, yɛma Opumpuni no ani gye.—Mmebusɛm 27:11.\n6. Ɔkwan bɛn so na yɛn abrabɔ gyinapɛn ho asɛm a yɛbɛka akyerɛ afoforo no boa?\n6 Sɛ yesi gyinae sɛ yɛbɛma yɛn ho akɔ so atew wɔ abrabɔ fam a, ade foforo a yɛde bɛbɔ yɛn ho ban ne sɛ yɛbɛma afoforo ahu nea yegye di. Ma nkurɔfo nhu sɛ woyɛ Yehowa Nyankopɔn somfo, na woasi wo bo sɛ wobɛkɔ so akura abrabɔ gyinapɛn a ɛkorɔn mu. Ɛyɛ wo nkwa, wo nipadua, wo gyinaesi. Dɛn ne wo botae? Abusuabɔ a ɛsom bo a wo ne wo soro Agya wɔ no. Enti da no adi pefee sɛ wo mudi mu kura wɔ abrabɔ fam no nyɛ ade a wobɛtoto no ase. Ma w’ani nnye sɛ wobɛyɛ Onyankopɔn nanmusifo denam ne nnyinasosɛm ahorow a wubekura mu so. (Dwom 64:10) Mma ɛnnyɛ wo fɛre da sɛ wobɛka nea wogye di wɔ abrabɔ fam akyerɛ afoforo. Ɛho asɛm a wobɛka no betumi ahyɛ wo den, abɔ wo ho ban, na ahyɛ afoforo nkuran ma wɔadi wo nhwɛso akyi.—1 Timoteo 4:12.\n7. Ɔkwan bɛn so na yebetumi akɔ so akura gyinae a yɛasi sɛ yebekura abrabɔ mu ahotew mu no mu?\n7 Nea edi hɔ no, bere a yɛasi gyinae sɛ yebekura abrabɔ ho gyinapɛn a ɛkorɔn mu na yɛama afoforo ahu yɛn gyinabea no, ɛsɛ sɛ yɛfa akwan bi so bata yɛn gyinaesi no ho. Ɔkwan biako a yɛbɛfa so ayɛ eyi ne sɛ yɛbɛyɛ ahwɛyiye wɔ yɛn nnamfofa mu. Bible ka sɛ: “Wo ne anyansafo mmɔ, na dan onyansafo.” Wo ne wɔn a wɔne wo yɛ adwene wɔ abrabɔ gyinapɛn a wukura ho no mmɔ; wɔbɛhyɛ wo den. Saa kyerɛwsɛm yi nso ka sɛ: “Nea ɔne nkwasea bɔ no hu amane.” (Mmebusɛm 13:20) Yɛ nea wubetumi biara fa kwati nnipa a wobetumi asɛe wo gyinaesi no.—1 Korintofo 15:33.\n8. (a) Dɛn nti na ɛsɛ sɛ yɛde nneɛma a ɛho tew hyɛ yɛn adwenem? (b) Dɛn na ɛsɛ sɛ yɛkwati?\n8 Afei nso, ɛsɛ sɛ yɛde nneɛma a ɛyɛ nokware, nea anim yɛ duru, nea ɛteɛ, nea ɛho tew, nea ɛwɔ ɔdɔ, na ɛwɔ din pa, ɔbra pa, ne nea ɛfata ayeyi hyɛ yɛn adwenem. (Filipifo 4:8) Yɛnam nyiyim a yɛbɛyɛ wɔ nea yɛhwɛ ne nea yɛkenkan ne nnwom a yetie mu so na ɛyɛ eyi. Sɛ yɛka sɛ nhoma a ɛka ɔbrasɛe ho nsɛm nnya yɛn so nkɛntɛnso bɔne a na ɛte sɛ nea yɛreka sɛ nhoma a ɛka abrabɔ pa ho nsɛm nnya yɛn so nkɛntɛnso pa biara. Kae sɛ, ɛnyɛ den koraa sɛ nnipa a yɛnyɛ pɛ de yɛn ho bɛhyɛ ɔbrasɛe mu. Enti nhoma, nsɛmma nhoma, sini ahorow, ne nnwom a ɛkanyan nna ho nkate bɛkɔ akowie akɔnnɔ bɔne mu, na awiei koraa no, ebetumi akowie bɔne mu. Sɛ yebekura abrabɔ fam ahotew mu a, ɛsɛ sɛ yɛde Onyankopɔn nyansa hyɛ yɛn adwenem.—Yakobo 3:17.\nNneyɛe a Ekowie Ɔbrasɛe Mu\n9-11. Sɛnea Salomo kaa ho asɛm no, nneyɛe bɛn na nkakrankakra ɛde aberante bi kɔɔ ɔbrasɛe mu?\n9 Mpɛn pii no, nneyɛe pɔtee bi wɔ hɔ a ekowie ɔbrasɛe mu. Emu biara a woyɛ no ma ɛyɛ den ma wo sɛ wobɛsan w’akyi. Hyɛ sɛnea wɔaka eyi ho asɛm wɔ Mmebusɛm 7:6-23 no nsow. Salomo hyɛ “aberantewa bi a onni ti,” anaasɛ onni adwempa nsow. Aberantewa no ‘sen fa aguaman fi kwan so, ɛbere a ade resa, anadwofa.’ Ne mfomso a edi kan ne no. Bere a ade resa no, ne ‘koma’ amfa no amfa ɔkwan biara so sɛ baabi a onim sɛ obetumi ahyia aguaman bi wɔ hɔ no.\n10 Nea edi hɔ no, yɛkenkan sɛ: “Hwɛ, ɔbea bi hyiaa no, ofura aguamantam, ne koma asen.” Afei ohu no! Obetumi asan n’akyi akɔ fie, nanso eyi a ɔbɛyɛ no yɛ no den kɛse saa bere yi titiriw esiane sɛ ɔyɛ mmerɛw wɔ abrabɔ fam nti. Ɔbea no so no mu few n’ano. Bere a wama wafew n’ano awie no, afei otie ɔbea no nnaadaasɛm sɛ: “Asomdwoe afɔrebɔ da me so, ɛnnɛ na mama m’aboade.” Ɛnam, asikresiam, ngo, ne nsa na na wɔde bɔ asomdwoe afɔre. (Leviticus 19:5, 6; 22:21; Numeri 15:8-10) Ebia na ɔnam ɛho asɛm a ɔkae no so rekyerɛ sɛ ne honhom fam yiyedi yɛ papa, na bere koro no ara no, ebia na ɔrema wahu sɛ aduan ne anonne pii wɔ ne fie. Ɔka sɛ: “Bra ma ɔdɔ mmee yɛn nkosi anɔpa, ma yɛmfa akɔnnɔde nsɛpɛw yɛn ho.”\n11 Ɛnyɛ den sɛ wubetumi akyerɛ nea ebefi mu aba no. “Ɔde n’ano fremfrem nyaa no de no kɔe.” Odi n’akyi kɔ fie “sɛ nantwi a wɔrekokum no,” “te sɛnea anomaa de ahoɔhare kɔ afiri mu.” Salomo de asɛm no ba awiei anibere so sɛ: “Onnim sɛ ne nkwa na ɛda mu.” Ne kra, anaa ne nkwa, wom efisɛ “nguaman ne awaresɛefo de, Onyankopɔn bebu wɔn atɛn.” (Hebrifo 13:4) Asuade a emu yɛ den ma mmarima ne mmea nyinaa bɛn ara ni! Ɛsɛ sɛ yɛkwati mpo sɛ yebetu anammɔn a edi kan afa ɔkwan a ɛbɛma yɛahwere Onyankopɔn anim dom no so.\n12. (a) Asɛm “onni ti” no kyerɛ dɛn? (b) Ɔkwan bɛn so na yebetumi ayɛ den wɔ abrabɔ fam?\n12 Hyɛ no nsow sɛ na aberante a wɔkaa ne ho asɛm no ‘nni ti.’ Saa asɛm yi kyerɛ yɛn sɛ ne nsusuwii, n’akɔnnɔ, ne dɔ, ne nkate, ne ne botae ahorow a ɔwɔ wɔ asetram no ne nneɛma a Onyankopɔn ani gye ho no nhyia. Mmerɛw a na ɔyɛ wɔ abrabɔ fam no de no kɔɔ asiane mu. Wɔ saa “nna a edi akyiri” a emu yɛ den yi mu no, egye mmɔdenbɔ na ama obi atumi ayɛ den wɔ abrabɔ fam. (2 Timoteo 3:1) Onyankopɔn yɛ nsiesiei de boa yɛn. Ɔnam Kristofo nhyiam horow so hyɛ yɛn nkuran ma yɛfa ɔkwantrenee so, na ɛma yɛne afoforo a yɛne wɔn wɔ botae koro hyiam. (Hebrifo 10:24, 25) Asafo mu mpanyimfo wɔ hɔ a wɔhwɛ yɛn so kyerɛkyerɛ yɛn akwantrenee. (Efesofo 4:11, 12) Yɛwɔ Onyankopɔn Asɛm, Bible no a ɛbɛkyerɛ yɛn kwan na abɔ yɛn ho ban. (2 Timoteo 3:16) Bere nyinaa, yɛwɔ hokwan a yɛde bɛbɔ mpae ahwehwɛ Onyankopɔn honhom no mmoa.—Mateo 26:41.\nAsuade a Yebenya Afi Dawid Bɔne Ahorow Mu\n13, 14. Ɔkwan bɛn so na Ɔhene Dawid de ne ho kɔhyɛɛ bɔne a anibere wom mu?\n13 Awerɛhosɛm ne sɛ, Onyankopɔn asomfo a wɔwɔ din mpo de wɔn ho ahyɛ nna mu ɔbrasɛe mu. Onipa biako a ɔte saa ne Ɔhene Dawid a na ɔde mfirihyia pii asom Yehowa nokwaredi mu no. Akyinnye biara nni ho sɛ na ɔdɔ Onyankopɔn yiye. Nanso, ɔde ne ho hyɛɛ bɔne mu. Te sɛ aberante a Salomo kaa ne ho asɛm no, nneyɛe bi na ɛde Dawid kɔɔ bɔne mu na afei ɛsɛee n’asɛm koraa.\n14 Saa bere no na Dawid ani afi a ɛbɛyɛ sɛ na wadi mfirihyia 50 ne akyi. Ofi ne dan atifi huu Bat-Seba hoɔfɛfo no sɛ ɔreguare. Obisaa n’ase huu onipa kõ a ɔyɛ. Ohui sɛ ne kunu Uria retu sa wɔ Raba, Amonfo kurow mu. Dawid ma wɔde ɔbea no baa n’ahemfie na ɔne no dae. Akyiri yi, nneɛma yɛɛ basaa—ɔbea no hui sɛ ɔne Dawid anyinsɛn. Dawid frɛɛ Uria fii akono a na ɔhwɛ kwan sɛ ɔne ne yere bɛkɔ akɔda. Saa kwan no so no, anka ɛbɛyɛ sɛ Uria na ɔne Bat-Seba anyinsɛn abofra no. Nanso, Uria ankɔ ne fie. Esiane sɛ na Dawid ho yeraw no na ɔpɛ sɛ ɔkata ne bɔne so nti, ɔsan maa Uria kɔɔ Raba na ɔde krataa kɔmaa ɔsahene no sɛ ɔmfa Uria nnyina baabi a ɛbɛma wɔakum no. Enti Uria hweree ne nkwa, na Dawid waree okunafo no ansa na ɔmanfo rehu sɛ ɔbea no anyinsɛn.—2 Samuel 11:1-27.\n15. (a) Ɔkwan bɛn so na Dawid bɔne no ho daa hɔ? (b) Ɔkwan bɛn so na Dawid yɛɛ n’ade wɔ animka a Natan de mae anifere so no ho?\n15 Na ɛte sɛ nea pɔw a Dawid bɔe sɛ ɔbɛkata ne bɔne so no ayɛ yiye. Asram bi twaam. Wɔwoo abofra no—abarimaa. Sɛ na asɛm yi wɔ Dawid adwenem bere a ɔhyehyɛɛ Dwom 32 no a, ɛnde ɛda adi pefee sɛ na n’ahonim haw no. (Dwom 32:3-5) Nanso, bɔne no antumi anhintaw Onyankopɔn. Bible ka sɛ: “Asɛm a Dawid dii no ansɔ [Yehowa, NW] ani.” (2 Samuel 11:27) Yehowa somaa odiyifo Natan ma ɔde anifere ne Dawid kɔkaa nea na wayɛ no ho asɛm. Dawid gye toom ntɛm ara, na ɔsrɛɛ Yehowa hɔ fafiri. Nokware ahonu a onyae no siesiee ɔne Onyankopɔn ntam abusuabɔ no. (2 Samuel 12:1-13) Dawid ampo animka. Mmom no, ɔdaa su a wɔaka ho asɛm wɔ Dwom 141:5 no adi sɛ: “Ma ɔtreneeni mmɔ me na ɔnka m’anim adɔe so, ɛyɛ tiri so ngo a me ti rempo.”\n16. Mfomso ho kɔkɔbɔ ne afotu bɛn na Salomo de mae?\n16 Ɛbɛyɛ sɛ Salomo a na ɔyɛ Dawid ne Bat-Seba babarima a ɔto so abien no susuw asɛmmɔne a ɛtoo n’agya wɔ n’asetram yi ho. Akyiri yi ɔkyerɛwee sɛ: “Nea ɔkata ne mmarato so no, ɔrenkyẽ ade, na nea ɔka na ogyae no, wobehu no mmɔbɔ.” (Mmebusɛm 28:13) Sɛ yɛyɛ bɔne a anibere wom a, ɛsɛ sɛ yetie afotusɛm yi a efi honhom mu a ɛyɛ kɔkɔbɔ ne afotu no. Ɛsɛ sɛ yɛka yɛn bɔne kyerɛ Yehowa na yɛkɔ asafo mu mpanyimfo nkyɛn kogye mmoa. Mpanyimfo no asɛyɛde a ɛho hia ne sɛ wɔbɛboa ateɛ wɔn a wɔayɛ bɔne no so.—Yakobo 5:14, 15.\nNea Bɔne De Ba a Yebegyina Ano\n17. Ɛwom sɛ Yehowa de bɔne firi de, nanso dɛn na ɔmmɔ yɛn ho ban mfi ho?\n17 Yehowa de firii Dawid. Dɛn ntia? Efisɛ na Dawid yɛ nokwaredifo, efisɛ na ohu afoforo mmɔbɔ, na na n’ahonu no yɛ nokware. Nanso, wɔammɔ Dawid ho ban amfi ɔhaw ahorow a efii mu baa no so akyiri yi no ho. (2 Samuel 12:9-14) Ɛte saa ara nnɛ. Ɛwom sɛ Yehowa mfa bɔne mma nnipa a wonu wɔn ho so de, nanso ɔmmɔ wɔn ho ban mfi ɔhaw ahorow a wɔn nneyɛe bɔne de ba wɔn so no ho. (Galatifo 6:7) Nneɛma a nna mu ɔbrasɛe betumi de aba no bi ne awaregyae, nyinsɛn a wɔmpɛ, ɔyare a wonya fi nna mu, ne ahotoso ne obu a wɔhwere.\n18. (a) Ɔkwan bɛn so na Paulo ka kyerɛɛ Korintofo asafo no sɛ wonni asɛm bi a ɛfa nna mu nneyɛe bɔne ho no ho dwuma? (b) Ɔkwan bɛn so na Yehowa da ɔdɔ ne mmɔborohunu adi kyerɛ nnebɔneyɛfo?\n18 Sɛ yɛn ankasa ayɛ bɔne bi a anibere wom a, ɛnyɛ den sɛ yɛn abam bebu bere a yɛrehu nea afi mfomso a yɛadi mu aba no. Nanso, ɛnsɛ sɛ yɛma biribi siw ahonu a yebenya na yɛasan ne Onyankopɔn abenya abusuabɔ no kwan. Wɔ afeha a edi kan no mu no, Paulo kyerɛw Korintofo no sɛ wonyi ɔbarima bi a na ɔrebɔ aguaman a ɛyɛ mogyafra no mfi asafo no mu. (1 Korintofo 5:1, 13) Bere a ɔbarima no nuu ne ho komam no, Paulo ka kyerɛɛ asafo no sɛ: “Momfa mfiri na monkyekye ne werɛ, [na] munyi ɔdɔ adi nkyerɛ no.” (2 Korintofo 2:5-8) Wɔ afotu a efi honhom mu yi mu no, yehu Yehowa dɔ ne mmɔborohunu a oyi no adi kyerɛ nnebɔneyɛfo a wɔsakra wɔn adwene no. Sɛ ɔdebɔneyɛfo biako sakra n’adwene a, abɔfo a wɔwɔ soro ani gye.—Luka 15:10.\n19. Sɛ obi bɔne ma odi yaw wɔ ɔkwan a ɛfata so a, mfaso bɛn na ebetumi afi mu aba?\n19 Ɛwom sɛ ɔkwammɔne bi a yɛfa so ma yɛn werɛ how de, nanso ahonu a yenya no tumi boa yɛn ma ‘yɛhwɛ yiye na yɛannan yɛn ani ankɔ ahuhude so bio.’ (Hiob 36:21) Nokwarem no, ɛsɛ sɛ nneɛma a efi bɔne mu ba no tumi ma yesuro sɛ yɛbɛsan ayɛ bɔne bi bio. Afei nso, Dawid de ɛyaw a ne nneyɛe bɔne no ma odii no tuu afoforo fo. Ɔkae sɛ: “Mɛkyerɛ mmaratofo w’akwan, na nnebɔneyɛfo adan aba wo nkyɛn.”—Dwom 51:13.\nAnigye Wɔ Yehowa Som Mu\n20. Mfaso ahorow bɛn na yenya fi osetie a yɛyɛ wɔ Onyankopɔn trenee ahwehwɛde ahorow ho no so?\n20 Yesu kae sɛ: “[Anigye, NW] ne wɔn a wɔte Nyankopɔn asɛm na wodi so!” (Luka 11:28) Osetie a yɛbɛyɛ wɔ Onyankopɔn trenee ahwehwɛde ahorow ho no bɛma yɛanya anigye nnɛ de akosi daa daa. Sɛ yɛakɔ so atra ase ahotew mu a, momma yɛnkɔ so nnantew saa kwan no so denam nsiesiei ahorow nyinaa a Yehowa ayɛ a ɔde boa yɛn no a yɛde bedi dwuma no so. Sɛ yɛde yɛn ho ahyɛ ɔbrasɛe mu a, momma yennya abotɔyam na yenhu sɛ Yehowa ayɛ krado sɛ ɔde befiri wɔn a wɔanu wɔn ho nokwarem no, na momma yensi yɛn bo sɛ yɛrensan nkɔyɛ bɔne no bio.—Yesaia 55:7.\n21. Ɔsomafo Petro afotu a yɛde bedi dwuma bɛn na ebetumi aboa yɛn ma yɛakɔ so ama yɛn ho atew wɔ abrabɔ fam?\n21 Ɛrenkyɛ saa wiase bɔne yi ne ne nneyɛe bɔne no nyinaa betwam akɔ. Sɛ yɛkɔ so kura abrabɔ fam ahotew mu a, yebenya mfaso nnɛ de akosi daa. Ɔsomafo Petro kyerɛwee sɛ: “Adɔfo, sɛ moretwɛn eyinom nti, mommɔ mmɔden na wɔahu mo sɛ nnipa a wonni nkekae ne dɛm asomdwoe mu, . . . sɛ munim dedaw nti, monhwɛ mo ho so yiye, na wɔamfa amumɔyɛfo nnaadaasɛm no amfa mo ankɔ bi, na moamfi mo ankasa tim a moatim no mu anhwe ase.”—2 Petro 3:14, 17.\nWubetumi Akyerɛkyerɛ Mu?\n• Dɛn nti na ebetumi ayɛ den sɛ wobɛkɔ so ama wo ho atew wɔ abrabɔ fam?\n• Dɛn ne akwan bi a yebetumi afa so aboa yɛn ho wɔ gyinae a yɛasi sɛ yebekura abrabɔ fam gyinabea a ɛkorɔn mu?\n• Asuade ahorow bɛn na yebetumi anya wɔ aberantewa a Salomo kaa ne ho asɛm no bɔne mu?\n• Dɛn na Dawid nhwɛso no kyerɛkyerɛ yɛn wɔ ahonu ho?\n[Adesua no ho Nsɛmmisa]\n[Mfonini wɔ kratafa 13]\nƐyɛ ahobammɔ sɛ wobɛma afoforo ahu afa a wugyina wɔ abrabɔ fam nneyɛe mu\n[Mfonini ahorow wɔ kratafa 16, 17]\nEsiane sɛ Dawid nuu ne ho nokwarem nti, Yehowa de firii no\nShare Share Wubetumi Ama Wo Ho Akɔ So Atew Wɔ Abrabɔ Fam\nw00 11/1 kr. 12-17\nAbrabɔ Gyinapɛn Rekɔ Fam\nSo Bible Abrabɔ Gyinapɛn Ye Sen Biara?\nOnyankopɔn Adwene Wɔ Abrabɔ Fam Ahotew Ho\nDɛn na Wugyina So Bu Yiyedi?\n“Sɛ Minya Gyidi A Ɛyɛ Pintinn A”!\nAyamye Pii De Anigye ba\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM November 1, 2000\nShare Share ƆWƐN-ABAN—NEA ADESUA NSƐM WOM November 1, 2000\nƆWƐN-ABAN—NEA ADESUA NSƐM WOM November 1, 2000


ምሳሌ 5 NASV – Mmebusɛm 5 AKCB | Biblica\nምሳሌ 5 NASV – Mmebusɛm 5 AKCB\nAguamammɔ Ho Kɔkɔbɔ\n1Me ba, yɛ aso ma me nyansa;\ntie me nhumu nsɛm no yiye,\n2sɛnea ɛbɛma woahwɛ yiye,\nna wʼano akora nimdeɛ.\n3Efisɛ ɔbea aguaman ano sosɔ ɛwo,\nna ne kasa yɛ fɔmm sen ngo;\n4nanso awiei no, ɛyɛ nwen sen bɔnwoma,\nɛyɛ nam sɛ afoa anofanu.\n5Nʼanan kɔ owu mu;\nnʼanammɔntutu kɔ ɔda mu tee.\n6Onsusuw ɔkwan a ɛkɔ nkwa mu ho;\nnʼakwan yɛ kɔntɔnkye, nanso onnim.\n7Enti afei, me mma, muntie me;\nMonntwe mo ho mmfi nea meka ho.\n8Ɔkwan a ɛmmɛn no no na momfa so;\nmommmɛn ne fi pon ano,\n9anyɛ saa a, mode mo ahoɔden bɛma afoforo\nna mode mo mfe ama otirimɔdenfo,\n10anyɛ saa a, ahɔho bɛfom mo ahonyade\nna mo brɛ de ahonya akɔ afoforo fi.\n11Mo nkwanna akyi, mubesi apini,\nbere a mo honam ne mo nipadua asa no.\n12Na moaka se, “Na mikyi ahohyɛso!\nMe koma ampɛ nteɛso!\n13Manyɛ osetie amma mʼakyerɛkyerɛfo\nna mantie me kwankyerɛfo asɛm.\n14Madu ɔsɛe ano\nwɔ asafo no nyinaa mu.”\n15Nom nsu fi wʼankasa ahina mu,\nnsu a ɛteɛ fi wʼankasa abura mu.\n16So ɛsɛ sɛ wʼasuti yiri fa mmɔnten so\nna wo nsuwa kokɔ ɔman aguabɔbea ana?\n17Ma ɛnyɛ wo nko ara de,\na wo ne ahɔho nkyɛ da.\n18Nhyira nka wʼasubura\nna wʼani nnye wo mmrantebere mu yere ho.\n19Ɔte sɛ ɔtwe bere dɔfo, ɔwansan nuonyamfo;\nma ne nufu nsɔ wʼani daa\nna ne dɔ nkyekyere wo.\n20Me ba, adɛn nti na woma ɔbea aguaman kyekyere wo?\nAdɛn nti na woda ɔbarima foforo bi yere kokom?\n21Awurade hu onipa akwan nyinaa,\nna ɔhwehwɛ ne nyinaa mu.\n22Omumɔyɛfo nnebɔne sum no afiri;\nna ne bɔne ahama kyekyere no papee.\n23Wobewu, esiane ahohyɛso a wonni nti,\nna wɔayera, esiane wɔn agyennyentwisɛm nti.\nAKCB : Mmebusɛm 5


Ahɔhoyɛ ne Mpaebɔ Ho Nkyerɛkyerɛ | Yesu Asetena\nYESU KƆSRAA MARTA NE MARIA\nƐNSƐ SƐ YƐBRƐ MPAEBƆ\nWofiri Yerusalem a, wobɛtwa kilomita 3 ansa na woadu kuro bi a wɔfrɛ no Betania. Ná kuro no wɔ Ngo Bepɔ no nifa so. (Yohane 11:18) Yesu kɔɔ hɔ kɔsraa Marta ne ne nua Maria, na ɔkɔe no, wɔgyee no kama. Ná wɔne wɔn nuabarima Lasaro nyinaa yɛ Yesu nnamfo.\nObiara rennya sɛ Mesia no bɛba abɛsra no, enti na Marta ani abere reyɛ nnuane akɛse, efisɛ na ɔpɛ sɛ Yesu ani gye. Marta reyɛ aduane no nyinaa na ne nua Maria te Yesu nan ase retie no. Ɛyɛɛ kakra no, Marta bɛka kyerɛɛ Yesu sɛ: “Awurade, wonhunu sɛ me nuabaa no agya me nko ara na mereyɛ adeɛ? Enti ka kyerɛ no na ɔmmɛka me ho mmoa me.”—Luka 10:40.\nObi a, anka ɔbɛka Maria anim, nanso Yesu tuu Marta mmom fo sɛ ɛnsɛ sɛ ɔde honam fam nneɛma ha ne ho pii. Ɔkaa sɛ: “Marta, Marta, wodwendwene bebree na wode nneɛma pii ha wo ho. Nanso, nneɛma kakraa bi na ɛhia, anaasɛ baako pɛ. Maria deɛ, wayi deɛ ɛyɛ papa, na wɔrennye mfiri ne nsam.” (Luka 10:41, 42) Enti Yesu kyerɛɛ sɛ ɛho nhia sɛ yɛbɛsɛe bere ayɛ nnuane akɛse; biribi ketewaa bi na ɛhia.\nNea Marta yɛe no, na ɛnyɛ bɔne; ná ɔpɛ sɛ ɔsom Yesu hɔho nti na ɔde bere pii yɛɛ aduane no. Nanso ɛno amma wannya adagyew antie Onyankopɔn ankasa Ba no nkyerɛkyerɛ a mfaso wɔ so no! Yesu sii so dua sɛ Maria sii gyinae pa, efisɛ ne de no na mfaso wɔ so, na yɛn nyinaa bɛtumi asua biribi afiri mu.\nBere foforo nso Yesu kaa asɛm bi a ɛno nso, asuade wom paa. Asuafo no baako bisaa no sɛ: “Awurade, kyerɛ yɛn sɛdeɛ wɔbɔ mpaeɛ, sɛdeɛ Yohane nso kyerɛɛ n’asuafoɔ no.” (Luka 11:1) Bɛyɛ afe ne fã a na atwam no, Yesu kyerɛɛ n’asuafo sɛnea wɔmmɔ mpae bere a ɔrekasa wɔ Bepɔ so Asɛnka no mu no. (Mateo 6:9-13) Nanso ɛbɛyɛ sɛ saa bere no, na saa osuani no nni hɔ bi, enti Yesu san kaa mpaebɔ no mu nsɛntitiriw. Afei, ɔmaa mfatoho de kyerɛɛ sɛ ɛnsɛ sɛ yɛbrɛ mpaebɔ da.\nƆkaa sɛ: “Mo mu hwan na ɔwɔ adamfoɔ a ɔbɛkɔ ne nkyɛn dasuom akɔka akyerɛ no sɛ, ‘Damfo, fɛm me paanoo mmiɛnsa, na seesei ara na m’adamfo bi firi kwan so aba me nkyɛn, na menni hwee a mede bɛsi n’anim’? Na onii no bɛbua sɛ, ‘Gyae me haw. Yɛato pono no mu dada, na me mma nkumaa ada wɔ me nkyɛn; merentumi nsɔre mmɛma wo hwee.’ Mese mo sɛ, sɛ ɛyɛ n’adamfo a ɔyɛ nko ara nti a, anka ɔrensɔre mmɛma no hwee, nanso ɛsiane sɛ ɔredwan ne ho nti ɔbɛsɔre abɛma no deɛ ɔhia.”—Luka 11:5-8.\nYesu mfatoho no nkyerɛ sɛ Yehowa te sɛ ɔbarima a na ɔmpɛ sɛ ɔyɛ n’adamfo no abisade ma no no. Mmom na ɔpɛ sɛ yɛhu sɛ onipa mpo, sɛ ɔmpɛ sɛ ɔboa n’adamfo na sɛ n’adamfo no dwan ne ho ma ɔyɛ n’abisade ma no a, yɛn soro Agya no na ɔrenyɛ n’asomfo anokwafo abisade mma wɔn anaa? Yesu toaa asɛm no so sɛ: “Mese mo sɛ, monkɔ so mmisa, na wɔde bɛma mo; monkɔ so nhwehwɛ, na mobɛhunu; monkɔ so mmom na wɔbɛbue mo. Na obiara a ɔbisa no nya, na obiara a ɔhwehwɛ no hunu, na obiara a ɔbom no wɔbɛbue no.”—Luka 11:9, 10.\nYesu wiei no, ɔde agya yɛɛ ntotoho de sii n’asɛm no so sɛ: “Mo mu hwan koraa na ɔyɛ agya a sɛ ne ba bisa no apataa a, ɔde ɔwɔ bɛhyɛ ne nsam na ɔremma no apataa? Anaasɛ sɛ ɔbisa kosua nso a, ɔde nyanyankyerɛ bɛhyɛ ne nsam? Enti, sɛ mo a moyɛ abɔnefoɔ mpo nim sɛdeɛ mode akyɛdeɛ pa ma mo mma a, hwɛ mprɛ dodoɔ ara a Agya a ɔwɔ soro no de honhom kronkron bɛma wɔn a wɔbisa no!” (Luka 11:11-13) Ɛno ma yɛn awerɛhyem paa sɛ yɛn Agya no pɛ sɛ ɔtie yɛn na ɔdi yɛn ahiade ho dwuma ma yɛn.\nYesu kɔɔ Marta ne Maria fie no, dɛn na na ɛhia Marta paa? Maria nso ɛ? Dɛn na yɛbɛtumi asua afiri wɔn asɛm no mu?\nDɛn nti na mpaebɔ ho asɛm a Yesu aka dada no, ɔsan kaa bio?\nMfatoho bɛn na Yesu de kyerɛɛ sɛ ɛnsɛ sɛ yɛbrɛ mpaebɔ?


Exodus 22 NIV – 2 Mose 22 AKCB | Biblica\nExodus 22 NIV – 2 Mose 22 AKCB\nAgyapade Ho Bammɔ\n1“Sɛ obi kowia nantwi anaa oguan na okum no anaa ɔtɔn no a, ɔde anantwi anum besi nantwi baako anan mu. Na ɔde nguan anan asi oguan baako biara anan mu.\n2“Sɛ wohu ɔkorɔmfo sɛ ɔrewura ofi bi mu anadwo na wokum no a, nea okum no no nni fɔ. 3Na sɛ asɛm no si awia de a, wɔmfa no sɛ ɛyɛ awudi enti onipa a okum ɔkorɔmfo no di fɔ.\n“Sɛ mokyere ɔkorɔmfo bi a, momma ontua nneɛma a wawia no nyinaa ho ka na sɛ wantumi antua a, montɔn no sɛ akoa mfa no ntua ka no. 4Sɛ mokyere no sɛ ɔrewia nantwi anaa afurum anaa oguan a onwui anaa biribi foforo bi a, mommɔ no dekode a owiae no ho ka mpemanim.\n5“Sɛ obi hyɛ da gyaa nʼaboa ma ɔkɔ obi afum kodidi wɔ hɔ, sɛe nnɔbae a, ɔmfa ɔno ara ne nnɔbae mu nea ɛsɔ ani pa ara no mmetua ka.\n6“Sɛ obi rehyew nʼafuw, na ogya no tra kɔtɔ ɔfoforo afuw mu, hyew, sɛe ne nnɔbae a, nea ɔsɔɔ gya no betua nnɔbae a asɛe no nyinaa ho ka.\n7“Sɛ obi ma ɔfoforo sika anaa ade foforo bi sɛ ɔmfa nsie mma no na wowia na sɛ wɔkyere ɔkorɔmfo no a, obetua ne mpemanim. 8Na sɛ wɔankyere ɔkorɔmfo no a, wɔde onipa a wɔde agyapade no hyɛɛ ne nsa no bɛba Onyankopɔn anim abɛhwehwɛ sɛ ɔno ankasa na owiaa ne yɔnko no anaasɛ ɛnyɛ ɔno. 9Sɛ ɛba sɛ nantwi, afurum, oguan, ntama anaa biribi foforo bi yera na nea nʼade ayera no de nʼani kari obi sɛ ɔno na wafa dekode no, na onii no san se ɛnyɛ ɔno na wafa a, ɛsɛ sɛ wɔde nnipa baanu no nyinaa ba Onyankopɔn anim ma ɔhwehwɛ mu. Ɔhwehwɛ mu na nea obedi fɔ no, obetua ade a ɛyerae no ho ka mmɔho abien ama ɔbaako no.\n10“Sɛ obi de afurum, nantwi, oguan anaa aboa foforo bi ma ne yɔnko bi ayɛn na aboa no wu anaa opira anaa oguan na sɛ obi anhu ammɛka a, 11ɛsɛ sɛ nea ogyee aboa no ayɛn no ka ntam sɛ ɛnyɛ ɔno na wawia aboa no, na ne wura no gye to mu a, onnye biribiara nsi anan mu. 12Nanso sɛ wia na wowiaa aboa no anaa dekode no wɔ ne nkyɛn de a, na ɛsɛ sɛ sohwɛfo a wowiaa aboa no anaa dekode no fii ne nkyɛn no tua ne wura no ka. 13Sɛ akekaboa na okum no a, ɛsɛ sɛ ɔde aboa no funu ba bɛkyerɛ. Ɔyɛ no saa a, ɔrentua ho ka biara.\n14“Sɛ obi fɛm aboa bi anaa biribi foforo bi fi ne yɔnko nkyɛn na sɛ aboa no wu anaa opira, bere a ne wura no nni hɔ a, ɛsɛ sɛ onipa a ɔfɛm saa aboa no tua ka. 15Na sɛ ne wura no wɔ hɔ de a, ɛnsɛ sɛ ɔfɛmfo no tua ka, efisɛ wobuu eyi nyinaa fraa ɔfɛm no ho akatua mu.\nAbrabɔ Ho Mmara\n16“Sɛ ɔbarima bi kɔdaadaa ɔbea bi a ɔnyɛɛ ne ho ade na ɔne no da a, ɛsɛ sɛ ɔyɛ ne ho ade na ɔware no. 17Sɛ ɔbea no agya se ɔmpene aware no so a, ɛsɛ sɛ ɔbarima no tua ne ti sika.\n18“Munkum mmea nkonyaayifo.\n19“Ɔbarima biara a ɔbɛfa aboa bi no, wonkum no.\n20“Obiara a obefi Awurade akyi abɔ onyame foforo bi afɔre no, wonkum no.\n21“Monnyɛ ɔhɔho ayayade, efisɛ na mo nso moyɛ ahɔho wɔ Misraim.\n22“Munnsisi akunafo anaa ayisaa; 23na sɛ moyɛ saa na wosu frɛ me a, megye wɔn so. 24Mede mʼabufuw betia mo na mama atamfo dɔm akum mo na mo yerenom nso adan akunafo ama mo mma nso ayɛ ayisaa bi.\n25“Sɛ wobɔ wo yɔnko Hebrini bosea a, nnye ho mfɛntom biara. 26Sɛ wugye ne ntama de si awowa a, anadwo no ara, fa nʼade kɔma no. 27Efisɛ ebia na ntama a ɔwɔ de kata ne ho de ka ne ho hyew ara ne no; woagye yi, ɛbɛyɛ dɛn na watumi ada? Sɛ woamfa ankɔma no na sɛ osu frɛ me a, metie na mahu no mmɔbɔ, efisɛ meyɛ mmɔborɔhunufo.\n28“Monnkasa ntia Onyankopɔn na monnome aban mu mpanyimfo anaa mo atemmufo anaa wɔn a wodi mo so.\n29“Momfa mo nnɔbae mu nkyɛmu du mu baako mmrɛ me ntɛm so.\n“Saa ara nso na muntua mo mmakan mmarima nkwagye ho ka no. 30Ma wo nantwi anaa wo guan abakan no ne ne na ntena nnanson, na da a ɛto so awotwe no, fa no brɛ me.\n31“Esiane sɛ moyɛ kronkron ma me nti, monnwe aboa biara a akekaboa akyere no akum no. Munnyaw ne funu no mma akraman mmɛwe.\nAKCB : 2 Mose 22


Cantiques 7 BDS - Nnwom Mu Dwom 7 AKCB\nNnwom Mu Dwom 7:1-13\n1Wo nan ne mpaboa yɛ fɛ,\nWʼanantu a wugyina so te sɛ abohemaa,\nodwumfo nsa ano adwuma.\n2Wo funuma yɛ kuruwa a enni nsa\na nsa pa wɔ mu bere biara.\nWo sisi yɛ atoko a wɔaboa ano\nna sukooko atwa ho ahyia.\n3Wo nufu te sɛ atwemma abien,\n4Wo kɔn te sɛ asonse abantenten.\nWʼaniwa aba te sɛ Hesbon ntade\na ɛwɔ Bat Rabim pon nkyɛn.\nWo hwene te sɛ Lebanon abantenten\na ɛkyerɛ Damasko no.\n5Wo ti si so sɛ Karmel Bepɔw.\nWo tinwi te sɛ adehyetam a wɔadi mu adwinni;\nwo tinwi atenten no kyere ɔhene dommum.\n6Wo ho yɛ fɛ, ɔdɔ,\nwo ho yɛ anigye na ɛma ahomeka ara!\n7Wo sibea te sɛ abɛ dua,\nna wo nufu te sɛ aduaba kasiaw.\n8Mekae se, “Mɛforo abɛ dua no;\nna maso nʼaba mu.”\nWo nufu nyɛ sɛ bobe kasiaw,\nna wo home mu hua nyɛ sɛ aprɛ.\n9Na wʼanom hua nyɛ sɛ bobesa papa.\nMa bobesa no nkɔ me dɔfo hɔ tee,\nɛnsen mfa nʼanofafa ne ne se no so brɛoo.\n10Meyɛ me dɔfo de,\nna nʼapɛde ne me.\n11Bra, me dɔfo; ma yɛnkɔ akuraa,\nma yɛnkɔda akuraa anadwo baako.\n12Ma yɛnkɔ bobeturo mu ntɛm\nnkɔhwɛ sɛ bobe no agu nhwiren,\nsɛ nhwiren no apaapae,\nanaasɛ ntunkum no ayɛ frɔmfrɔm.\nƐhɔ na mede me dɔ bɛma wo.\n13Adesaa yi ne hua,\nna akɔnnɔduan nyinaa begu yɛn pon ano,\nfoforo ne dedaw,\na mede asie ama wo, me dɔfo.\nAKCB : Nnwom Mu Dwom 7


Nnwom 49 NA-TWI - Evanjelium Podľa Matúša 49 NPK | Biblica América Latina\nNnwom 49 NA-TWI - Evanjelium Podľa Matúša 49 NPK\nElegir capítulo 49\nAhonya mu ahotoso yɛ nkwaseasɛm\n1Obiara ntie saa asɛm yi! Muntie, nnipa a mowɔ mmaa nyinaa, 2 akɛse ne nketewa, adefo ne ahiafo nyinaa. 3 M’adwenem bɛdɔ. Mɛka anyansasɛm. 4 Mebu bɛ na makyerɛ ase bere a merebɔ me sanku. 5 Minsuro bɔne bi bere a atamfo 6 ne nnebɔneyɛfo a wɔde wɔn ho to ahonya so na wɔhoahoa wɔn ho wɔ wɔn ahonya mu no atwa me ho ahyia. 7 Onipa ntumi nnye ne ho mfi ɔhaw mu; ɔrentumi ntua ne nkwa ho ka mma Onyankopɔn. 8 Efisɛ, onipa nkwa so akatua bo yɛ den. Nea obetumi atua no 9 rentumi ntwe no mfi damoa mu mma ɔntena nkwa mu daa daa.\n10 Obiara nim pefee sɛ anyansafo mpo wu. Saa ara na nkwaseafo ne agyimifo nso wu. Wɔn nyinaa gyaw wɔn ahonya no hɔ ma wɔn asefo. 11 Wɔn adamoa yɛ wɔn fi afebɔɔ. Ɛwom sɛ na wɔwɔ wɔn ara wɔn nsase nanso ɛhɔ na wɔtena daa nyinaa. 12 Onipa kɛseyɛ rentumi nnye no nkwa mfi owu mu. Ɛyɛ dɛn ara a, obewu te sɛ nea mmoa nso wu. 13 Hwɛ nea ɛba wɔn a wɔde wɔn ho to wɔn ho so no so, nea ɛba wɔn a wɔn ani sɔ wɔn ahonya no so.\n14 Wɔadome wɔn sɛ wonwu sɛ nguan, na Owu na ɔbɛyɛ wɔn hwɛfo. Atreneefo bedi wɔn so nkonim bere a wɔn honam aporɔw wɔ asaman a ne kwan ne wɔn afi ware no.\n15 Nanso Onyankopɔn begye me. Obegye me afi owu tumi ase. 16 Sɛ onipa nya ne ho a, mma ɛnhaw wo; na sɛ onya ma ɛboro so nso a, saa ara. 17 Sɛ owu a, ɔrentumi mfa nkɔ. N’ahonya no ne no renkɔ damoa mu. 18 Mpo sɛ obi ani sɔ asetena yi na esiane sɛ odi yiye nti, nnipa kamfo no a, 19 ɔbɛkɔ akɔka n’asefo ho wɔ owu mu a esum wɔ hɔ daa nyinaa no. 20 Onipa kɛseyɛ rentumi nnye no mfi owu mu; obewu te sɛ nea mmoa wu ara pɛ!.\nNA-TWI : Nnwom 49


מעשי השליחים 15 HHH - Asomafoɔ 15 ASCB\n1Ɛberɛ a Paulo ne Barnaba wɔ Antiokia no, nnipa bi firi Yudea bɛkyerɛkyerɛɛ anuanom no sɛ, “Sɛ moamma wɔantwa mo twetia sɛdeɛ Mose amanneɛ no kyerɛ no a, morennya nkwa.” 2Paulo ne Barnaba ne wɔn gyee saa nkyerɛkyerɛ yi ho akyinnyeɛ dendeenden. Saa asɛm yi enti, Paulo ne Barnaba ne Antiokia asafo no mu nnipa bi kɔɔ Yerusalem kɔhunuu asomafoɔ no ne mpanimfoɔ faa saa nkyerɛkyerɛ yi ho. 3Asafo no gyaa wɔn kwan. Wɔrekɔ no, wɔfaa Foinike ne Samaria kaa amanamanmufoɔ gye a wɔagye asɛm no adi no kyerɛɛ wɔn. Nnipa yi tee saa asɛm yi no, wɔn ani gyee yie. 4Wɔduruu Yerusalem no, asafo no, asomafoɔ no ne mpanimfoɔ a wɔkaa nneɛma a Onyankopɔn nam wɔn so ayɛ kyerɛɛ wɔn no gyee wɔn.\n5Nanso, Farisifoɔ a wɔabɛyɛ agyidifoɔ no hyɛɛ sɛ, ɛsɛ sɛ wɔtwa amanamanmufoɔ a wɔagye asɛm no adi no nyinaa twetia na wɔdi Mose mmara no so.\n6Asomafoɔ no ne mpanimfoɔ no hyiaeɛ, dwenee asɛm yi ho. 7Wɔdwennwenee ho wieeɛ no, Petro sɔre kasaa sɛ, “Me nuanom, monim sɛ berɛ bi a atwam no, Onyankopɔn yii me firii mo mu sɛ menka asɛmpa no nkyerɛ amanamanmufoɔ, sɛdeɛ ɛbɛyɛ na wɔbɛte asɛmpa no na wɔagye adi. 8Sɛdeɛ Onyankopɔn a ɔnim akoma mu no nam Honhom Kronkron a ɔma ɛbaa yɛn mu no so gyee yɛn too mu no, saa ara na ɔnam Honhom Kronkron no ara so agye amanamanmufoɔ nso atom. 9Onyankopɔn anyɛ nyiyimu; ɔnam gyidie so tee wɔn akoma mu. 10Adɛn enti na mopɛ sɛ mode adesoa duruduru a yɛn agyanom antumi ansoa, na yɛn nso antumi ansoa no soa agyidifoɔ no de sɔ Onyankopɔn hwɛ? 11Nanso, yɛgye di sɛ wɔnam Awurade Yesu Kristo adom so na agye yɛn nkwa sɛ wɔn ara.”\n12Ɛberɛ a Barnaba ne Paulo kaa anwanwadeɛ a Onyankopɔn nam wɔn so yɛɛ wɔ amanamanmufoɔ no mu maa nnipa a wɔahyia hɔ no teeɛ no, wɔyɛɛ dinn. 13Wɔkasa wieeɛ no, Yakobo kaa sɛ, “Anuanom, montie me! 14Seesei ara na Simon kyerɛɛ mu kyerɛɛ yɛn sɛ Onyankopɔn yii amanamanmufoɔ sɛ ne de, de kyerɛɛ dwene a ɔdwene wɔn ho. 15Adiyifoɔ no nsɛm a wɔkaeɛ no ne yei hyia, sɛdeɛ wɔatwerɛ Atwerɛsɛm no mu sɛ:\n16“ ‘Yei akyi, mɛsane aba\nabɛsi Dawid efie a abubu no.\nMɛma deɛ adwirie no so,\nna ma sane masi bio,\n17sɛdeɛ ɛbɛyɛ a, nnipa a wɔaka no,\nne amanamanmufoɔ a me din da wɔn so no bɛhwehwɛ Awurade.’\n18Awurade a ɔdaa yei adi ɛberɛ bi a atwam no, ɔno na ɔbɛyɛ yeinom nyinaa.”\n19Yakobo toaa so sɛ, “Mʼadwene ne sɛ, ɛnsɛ sɛ yɛha amanamanmufoɔ a wɔde wɔn ho rema Onyankopɔn no. 20Mmom, momma yɛntwerɛ nwoma nkɔka nkyerɛ wɔn sɛ, ɛnsɛ sɛ wɔdi aduane biara a wɔde ama abosom, ɛfiri sɛ, ɛho nte; afei, wɔntwe wɔn ho mfiri adwamammɔ ho, afei, wɔnnwe aboa a wɔantwa ne mene na ɔwuiɛ; bio, wɔnnni mogya nso. 21Ɛfiri tete, Homeda biara, wɔkenkan saa Mose mmara yi wɔ hyiadan mu, na wɔka ɛho nsɛm nso wɔ kuro biara mu.”\nWɔtwerɛ Krataa Kɔma Amanamanmufoɔ\n22Asomafoɔ ne mpanimfoɔ ne asafo no mu nnipa nyinaa hyiaeɛ, yɛɛ adwene sɛ wɔbɛyi nnipa bi afiri kuo no mu aka Paulo ne Barnaba ho na wɔakɔ Antiokia. Wɔyii mmarima atitire baanu a wɔn din de Yuda, a wɔfrɛ no Barsaba ne Silas. 23Nwoma a wɔde ma wɔkɔeɛ no mu nsɛm nie:\nAnuanom amanamanmufoɔ a mote Antiokia, Siria ne Kilikia,\nAsomafoɔ ne mpanimfoɔ ne anuanom a wɔwɔ Yerusalem no kyea mo.\n24Yɛtee sɛ anuanom bi a yɛmmaa wɔn tumi firi yɛn mu nam wɔn nkyerɛkyerɛ so tanee mo ani, haa mo adwene. 25Yei enti, yɛatu nnipa bi sɛ wɔmmra mo nkyɛn. Saa nnipa no ne Paulo ne Barnaba 26a wɔde wɔn nkwa abɔ afɔdeɛ ama Awurade Yesu Kristo no na ɛbɛba. 27Afei, yɛresoma Yuda ne Silas a wɔbɛba abɛka asɛm korɔ no ara a ɛwɔ nwoma yi mu no akyerɛ mo. 28Honhom Kronkron ne yɛn ayɛ adwene sɛ, saa ahyɛdeɛ yi akyi no, yɛremfa adesoa foforɔ bi a emu yɛ duru nnsoa mo; 29monnni aduane a wɔde ama abosom; saa ara nso na monnni mogya. Monnwe aboa a wɔantwa ne mene na ɔwuiɛ. Bio, montwe mo ho mfiri adwamammɔ ho. Sɛ motumi di saa ahyɛdeɛ yi so a, ɛbɛsi mo yie.\nYɛsane kyea mo.\n30Wɔgyaa nnipa no kwan maa wɔkɔɔ Antiokia. Wɔduruu hɔ no, wɔhyiaa agyidifoɔ no de nwoma no maa wɔn. 31Agyidifoɔ no kenkanee nwoma no no, emu nkuranhyɛsɛm no maa wɔn ani gyeeɛ. 32Yuda ne Silas a wɔyɛ adiyifoɔ no ne anuanom no kasa kyɛreeɛ, hyɛɛ wɔn nkuran. 33Wɔdii nna kakra wɔ hɔ no, anuanom no gyaa wɔn kwan asomdwoeɛ mu maa wɔsane kɔɔ anuanom a wɔsomaa wɔn no nkyɛn dwoodwoo. 34Nanso, Silas de, wankɔ bi15.34 Tete atwerɛ no binom mmfa nkyekyɛmu 34 nka ho.. 35Paulo ne Barnaba dii nna kakra wɔ Antiokia, boaa anuanom bi maa wɔkyerɛkyerɛeɛ, kaa Awurade asɛm.\nPaulo Ne Barnaba Ntam Tete\n36Nna bi akyi no, Paulo ka kyerɛɛ Barnaba sɛ, “Ma yɛnsane nkɔsra anuanom a wɔwɔ nkuro a yɛaka Awurade asɛm wɔ so no nyinaa nkɔhwɛ sɛdeɛ wɔrekɔ so wɔ gyidie mu.” 37Barnaba pɛɛ sɛ wɔde Yohane Marko ka wɔn ho kɔ, 38nanso Paulo ampene so, ɛfiri sɛ, wɔwɔ Pamfilia no, ɔgyaa wɔn hɔ a ɔne wɔn antena hɔ ankɔsi awieeɛ. 39Akasakasa a emu yɛ den sii wɔn ntam maa wɔn mu teteeɛ. Barnaba faa Marko ne no kɔɔ Kipro 40na Paulo nso faa Silas. Anuanom no de wɔn hyɛɛ Onyankopɔn adom nsa maa wɔfirii hɔ kɔeɛ. 41Ɔkɔfaa Siria ne Kilikia hyɛɛ asafo no den.\nASCB : Asomafoɔ 15


Dɛn ne Sheol? Dɛn ne Hades?—Nea Bible Nsɛmfua Bi Kyerɛ | Bible Kyerɛkyerɛ\nBIBLE de Hebri asɛmfua sheʼohlʹ ne ne Hela sɛso haiʹdes di dwuma bɛboro mpɛn 70 wɔ kasa abien a wodii kan de kyerɛw Bible no mu. Nsɛmfua abien no nyinaa fa owu ho. Bible nkyerɛase bi kyerɛ ase “ɔdamoa,” “hell,” anaa “amoa.” Nanso, wonni nsɛmfua pɔtee a wɔde kyerɛ Hebri ne Hela nsɛmfua yi ase pɛpɛɛpɛ wɔ kasa dodow no ara mu. Enti New World Translation de nsɛmfua “Sheol” ne “Hades” na edi dwuma. Dɛn na saa nsɛmfua yi kyerɛ ankasa? Ma yɛnhwɛ sɛnea wɔde nsɛmfua yi di dwuma wɔ Bible afã horow bi.\nƆsɛnkafo 9:10 ka sɛ: “Adwuma ne adwene ne nimdeɛ ne nyansa nni asaman [Sheol, NW] a worekɔ hɔ no.” So eyi kyerɛ sɛ Sheol kyerɛ amusiei anaa amoa pɔtee bi a ebia yɛasie yɛn dɔfo bi wom? Dabi. Sɛ Bible ka amusiei anaa ɔdamoa pɔtee bi ho asɛm a, ɛde Hebri ne Hela nsɛmfua foforo na edi dwuma, na ɛnyɛ sheʼohlʹ ne haiʹdes. (Genesis 23:7-9; Mateo 28:1) Afei nso, Bible mfa asɛmfua “Sheol” nnyina hɔ mma ɔdamoa bi a wosie nnipa dodow bi wom te sɛ abusua bi amusiei, anaa ɔdamoa bi a wosie nnipa pii wom.—Genesis 49:30, 31.\nƐnde, ɛhe ankasa na wɔfrɛ no “Sheol” no? Onyankopɔn Asɛm kyerɛ sɛ “Sheol” anaa “Hades” kyerɛ biribi a ɛsen ɔdamoa kɛse bi a wosie nnipa pii wom koraa. Sɛ nhwɛso no, Fante Bible no ka wɔ Yesaia 5:14 sɛ Sheol “atrɛ n’akɔndɔ mu, na ɔahan n’anomu petoo.” Sɛnea yɛbɛka no no, ɛwom sɛ Sheol amene awufo pii a yennim wɔn dodow de, nanso ɛte sɛ nea ɛrepɛ nnipa foforo amene wɔn bere nyinaa. (Mmebusɛm 30:15, 16, NW) ‘Sheol mmee ara da.’ (Mmebusɛm 27:20, Fante Bible) Ɛkyerɛ sɛ Sheol nyɛ ma da. Enni nnipa dodow a ebetumi afa. Enti Sheol anaa Hades nyɛ beae pɔtee bi ankasa. Mmom no, ɛyɛ adesamma sɛnkyerɛnne kwan so damoa, baabi a adesamma dodow no ara kɔda twɛn owusɔre.\nBible nkyerɛkyerɛ a ɛne owusɔre no boa yɛn ma yenya “Sheol” ne “Hades” ho ntease foforo. Onyankopɔn Asɛm de Sheol ne Hades ka owu a owusɔre wom ho asɛm. * (Hiob 14:13, Fante Bible; Asomafo Nnwuma 2:31; Adiyisɛm 20:13) Onyankopɔn Asɛm ka nso sɛ ɛnyɛ nnipa a wɔasom Yehowa nkutoo na wɔwɔ Sheol anaa Hades, na mmom nnipa pii a wɔansom Onyankopɔn nso wɔ hɔ bi. (Genesis 37:35, NW; Dwom 55:15, Fante Bible) Enti, Bible kyerɛkyerɛ sɛ “bere bi bɛba a wɔn a wɔteɛ ne wɔn a wɔnteɛ bɛsɔre afi owu mu.”—Asomafo Nnwuma 24:15.\n^ nky. 4 Nea ɛne wɔn a wɔwɔ Sheol anaa Hades bɔ abira no, wɔka awufo a wɔrennya owusɔre no ho asɛm sɛ wɔwɔ “Gehenna.” (Mateo 5:30; 10:28; 23:33) Te sɛ Sheol ne Hades no, Gehenna nyɛ beae pɔtee bi.\nShare Share Dɛn ne Sheol ne Hades?\nbh kr. 212-213


Aka ber tsiabaa ma Jesus ewu no, ɔkãa dɛ: “Na Ahenman ho asɛmpa yi, wɔbɛkã wɔ wiadze nyina dze edzi amanaman nyina dase; na nkyii ewiei no bɛba.” (Matthew 24:14) Naaso wɔbɛyɛ dɛn mbɔ ayɛ dɛm asɛmpakã edwuma yi wɔ wiadze nyina? Gyedɛ wodzi nhwɛdo a Jesus yɛe aber a nna ɔwɔ asaase do no ekyir.—Luke 8:1.\nYɛbɔ mbɔdzen dɛ yɛbɛkã asɛmpa no akyerɛ nkorɔfo wɔ hɔn efie mu. Jesus tsetsee n’esuafo no ma wɔkãa asɛmpa no wɔ efiefi. (Matthew 10:11-13; Ndwuma 5:42; 20:20) Wɔkyerɛɛ afeha a odzi kan asɛmpakafo no nsaasesin anaa mbea pɔtsẽe bi a nna ɔsɛ dɛ wɔkã asɛmpa no. (Matthew 10:5, 6) Ndɛ so, yɛayɛ nhyehyɛɛ pa a yɛdze yɛ hɛn asɛmpakã edwuma no, na wɔama asafo biara asaasesin a wɔyɛ mu edwuma. Iyi boa hɛn ma yɛkã asɛmpa no kyerɛ nyimpa dodowara dze dzi ahyɛdze a Jesus dze mae dɛ “yɛnkã nkyerɛ ɔman no, na yendzi dase” no do.—Ndwuma 10:42.\nYɛbɔ mbɔdzen dɛ yɛbɛkã asɛmpa no akyerɛ nkorɔfo wɔ beebiara a yebohu hɔn no. Jesus san yɛɛ nhwɛdo maa hɛn dze nam asɛmpa no a ɔkãa kyerɛɛ nkorɔfo wɔ baguamu no, tse dɛ mpoano, anaa amansuon bura ho. (Mark 4:1; John 4:5-15) Hɛn so, yɛnye nkorɔfo bɔ Bible mu nkɔmbɔ wɔ beebiara a yebotum—kwan ho, ndwuma ahorow mu, beebi a nyimpa gye hɔn ahom, anaa telefon do. Sɛ yenya hokwan a ɔfata so a, yedzi hɛn efipamfo, edwumamufo, skuulfo nye ebusuafo dase. Dɛm mbɔdzembɔ ahorow yi ama nyimpa ɔpepem pii a wɔwɔ wiadze mfɛndzanan no atse “nkwagye” ho asɛmpa no.—Ndwom 96:2.\nWoananom na ehwɛ a ibotum akã Nyankopɔn Ahendzi no ho asɛmpa nye dza asɛmpa no bɛyɛ ama hɔn daakye no akyerɛ hɔn? Mma mmfa enyidado nkrasɛm yi nnhyɛ woho. Enye hɔn nkyɛ no ntsɛmara!\nEbɛn “asɛmpa” na ɔsɛ dɛ yɛkã no?\nJehovah Adasefo reyɛ dɛn esũasũa ɔkwan a Jesus faa do kãa asɛmpa no?\nMa wo Bible kyerɛkyerɛnyi nkyerɛ wo mbrɛ ibesi akã dza esũa efi Bible mu no akyerɛ ɔmanyifo bi a ennkɛhyɛ no ebufuw.


Sɛ Wosan Ware a, Dɛn na Ɛbɛma Aware no Akɔ Yiye? | Nea Ɛma Abusua Nya Anigye\nKENKAN WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bislama Bulgarian Catalan Cebuano Chichewa Chinese (Shanghainese) Chinese (Sichuanese) Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikongo Kikuyu Kiluba Kinyarwanda Kirghiz Kirundi Kongo Korean Kwangali Latvian Lingala Lithuanian Luo Macedonian Macua Malagasy Maya Mongolian Myanmar Ngabere Norwegian Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tigrinya Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Vietnamese Xhosa Yoruba Zapotec (Isthmus) Zulu\nHERMAN: * “Me ne me yere a odi kan tenaa mfe 34 na kokoram kum no. Ɛno akyi no, mewaree Linda. Ɛyɛ a ɔte nka sɛ da biara mede no toto me yere dedaw no ho. Nea ɛsɛee asɛm no koraa ne sɛ, na me nnamfo dedaw bi taa ka me yere a odi kan no suban pa ho asɛm, na na ɛhaw Linda.”\nLINDA: “Me ne Herman waree no, ɛyɛɛ me sɛ obiara renhu adepa biara wɔ me ho te sɛ ne yere dedaw no. Ná nkurɔfo pɛ n’asɛm paa; ná ɔkasa bɔkɔɔ, na na obu ade nso. Ɛyɛ a etumi ba me tirim sɛ, enti ɔbarima yi betumi apɛ m’asɛm sɛnea na ɔpɛ ne yere a odi kan asɛm no?”\nHerman ne Linda nnuu wɔn ho sɛ wɔwaree. Ná Linda aware pɛn, nanso na ɔka Herman ho asɛm sɛ “Mete no so a masɔre.” Ne nyinaa mu no, wɔahu sɛ ɔhaw a aware a ɛto so abien betumi de aba no, ebia wɔanhyia bi wɔ aware a edi kan no mu. *\nSɛ woasan aware a, sɛn na wuhu aware a wowom seesei no? Ɔbea bi a wɔfrɛ no Tamara ne ne kunu aware gui no, mfe abiɛsa akyi na ɔsan waree. Tamara asɛm ne sɛ: “Aware a edi kan mu no, wutumi nya atenka bi wɔ wo komam paa sɛ aware no ngu da. Nanso sɛ aware no gu na wosan ware a, ɛntaa mma wo komam saa, efisɛ wunim sɛ w’aware a edi kan no tumi gui.”\nNe nyinaa mu no, nnipa bebree asan aware ama wɔanya anigye pii. Wɔayɛ ama aware no akɔ yiye ama wɔn; wo nso w’aware betumi akɔ yiye! Ɔkwan bɛn so? Momma yɛnhwɛ ɔhaw abiɛsa a ɛtaa ba, na yɛnhwɛ sɛnea Bible mu afotu betumi aboa mo ama moagyina ano. *\nƆHAW 1: WOMPƐ SƐ WODE W’AWARE DEDAW NO TOTO FOFORO NO HO, NANSO ƐYƐ DEN.\nEllen te South Africa; nea ɔkae ne sɛ: “Mayɛ ara mintumi nyi m’aware dedaw no mfi me tirim. Sɛ yetu kwan kɔ baabi a na me ne me kunu dedaw no taa kogye yɛn ahome no a, na asɛm no asɛe koraa. Ɛtɔ da a, mede me kunu a meware no seesei no toto nea odi kan no ho.” Wo nso, sɛ wo hokafo aware pɛn na sɛ ɔtaa ka aware dedaw no ho asɛm a, ebetumi ahaw wo.\nWo ne wo hokafo foforo no nyɛ nneɛma a ɛbɛma mo baanu ani agye\nAFOTU: Asɛm nokware da hɔ a, na woaka. Ɛbɛyɛ den sɛ wo anaa wo hokafo no werɛ befi aware dedaw no, ɛnkanka ne sɛ aware no kyɛe. Ebinom mpo de, wɔn ano tumi fom ma wɔde wɔn hokafo dedaw no din frɛ foforo no! Sɛ biribi saa si a wobɛyɛ no dɛn? Bible tu yɛn fo sɛ: “Obiara mmɔ mmɔden sɛ ɔbɛte ne yɔnko ase.”—1 Petro 3:8, New Century Version.\nNtwe kora nka sɛ wo hokafo no nnka n’aware dedaw no ho asɛm koraa. Sɛ wo hokafo pɛ sɛ ɔka n’aware dedaw no ho asɛm a, fa aso pa tie na kyekye ne werɛ. Afei nso, mpere wo ho nka sɛ ɔde wo retoto ne hokafo dedaw no ho. Bɛyɛ mfe du ni na Ian san waree, na nea ɔka ne sɛ: “Sɛ meka me yere dedaw no ho asɛm a, me yere Kaitlyn mfa no sɛ mabɔ mmusu. Ɔno de, na ɔfa no sɛ ɔkwan a ɔnam so behu me yiye na wate me ase.” Wubehu sɛ nkɔmmɔ a ɛte saa bɛboa ama wo ne wo hokafo foforo no ntam ayɛ kama mmom.\nSuban pa a ɛwɔ wo hokafo a wo ne no te seesei ho no, ɛno na fa w’adwene si so. Ɛyɛ ampa sɛ nneɛma pa bi wɔ wo hokafo dedaw no ho a nea woware no seesei no nni bi, nanso wo hokafo foforo no nso yɛ ade wɔ nneɛma bi mu. Enti hwɛ nneɛma a w’ani gye ho wɔ wo hokafo no ho na hyɛ aware foforo no mu den, na ‘ɛnyɛ sɛ wode no bɛtoto obi ho.’ (Galatifo 6:4) Ɔbarima bi a wɔfrɛ no Edmond aware mprenu, na nea ɔkae ne sɛ: “Sɛ wowɔ nnamfo baanu a, wubehu sɛ ɛsono obiara ne sɛnea ɔte; saa ara na ɛsono sɛnea aware biara te.”\nƐnyɛ bɔne sɛ wobɛkaakae nneɛma a na ɛma w’ani gye w’aware dedaw no mu, nanso dɛn na ɛsɛ sɛ woyɛ na ansɛe wo ne wo hokafo foforo no ntam? Bere bi Jared kyerɛkyerɛɛ mu kyerɛɛ ne yere sɛ, ɛwom ara a, nneɛma bi a na ɔne ne yere dedaw no yɛ no, ɛho asɛm tumi ba ne tirim, nanso ɛno de atwam, enti ɔmfa n’adwene nkɔ so pii. Seesei ɔne ne yere foforo no ahyɛ bra foforo ase, na ɛma n’ani gye.\nSƆ EYI HWƐ: Bisa wo hokafo sɛ, ɛba sɛ woka aware dedaw no ho asɛm a, ɛyɛ a ɛhaw no anaa. Ɛsɛ sɛ wutumi hu bere a wokɔfa aware dedaw no ho asɛm ba a, ɛbɛhaw adwene.\nƆHAW 2: WOPƐ SƐ WO NE WO NNAMFO A WONNIM WO HOKAFO FOFORO NO BƆ, NANSO ƐYƐ DEN.\nJavier gyaee aware, na edii mfe asia no, ɔsan waree. Asɛm a ɔkae ne sɛ: “Bere a yɛwaree foforo no, me yere adwene yɛɛ no sɛ me nnamfo bi atu wɔn tɛ asi ne so rehwɛ nea ɔreyɛ biara.” Ɔbarima bi a wɔfrɛ no Leo de, na ɛsono n’asɛm no koraa. Ɔkae sɛ: “M’anim pɛɛ na ebinom ka kyerɛɛ me yere sɛ, wɔpɛ ne kunu dedaw no asɛm na wɔn ani agyina no paa!”\nAFOTU: Bɔ mmɔden sɛ wobɛte wo nnamfo no ase. Ian a yɛafa n’asɛm aka dedaw no san kae sɛ: “Ebinom wɔ hɔ a, wonim awarefo bi. Nanso seesei biako nni hɔ bio, na sɛ ɛba sɛ wokohyia obiako no a, ɛtɔ da a, etumi ma wɔn werɛ how na ɛyɛ den paa sɛ wɔne no bɛbɔ.” Enti ‘te ase, na dwo ma nnipa nyinaa.’ (Tito 3:2) Hu sɛ ɛbɛkyɛ kakra ansa na wo nnamfo ne w’abusuafo atumi abɛn wo. W’aware sesa a, wo nnamfo nso betumi asesa. Javier a yɛafa n’asɛm aka dedaw no kyerɛɛ mu bio sɛ, bere rekɔ so no, ɔne ne yere san ne nnamfo dedaw no yɛɛ kama. Ɔka kaa ho sɛ: “Yɛn baanu nso yere yɛn ho sɛ yebenya nnamfo foforo, na ɛno nso aboa paa.”\nSɛ mo ne wo nnamfo dedaw hyia a, ɛyɛ a dwen wo hokafo no ho. Fa no sɛ wo ne wɔn rebɔ nkɔmmɔ na w’aware dedaw no ho asɛm abɛtɔ mu. Ɛba saa a, fa w’ani to fam fa anifere yɛ adwuma na wo hokafo no ante nka sɛ moayi no mu. Bible abebusɛm bi ka sɛ: “Ɛwɔ nea otu nsɛm bumbum sɛ nkrante a ɛwowɔ, na anyansafo tɛkrɛma de, ɛsa yare.”—Mmebusɛm 12:18.\nSƆ EYI HWƐ: Baabi wɔ hɔ a, sɛ mokɔ a, biribi betumi asi ama wo anaa wo hokafo no ayɛ basaa. Eye sɛ wubedi kan ahu, na wo ne wo hokafo no adwen ho sɛnea ɛbɛyɛ a sɛ obi kɔfa aware dedaw no ho asɛm ba a, mubehu nea mobɛyɛ.\nƆHAW 3: WO HOKAFO DEDAW NO ANNI WO NOKWARE, ENTI WUSURO SƐ EBIA NA FOFORO NO NSO AYƐ SAA.\nAndrew yere a odi kan gyaee no; akyiri yi na ɔsan waree Riley. N’asɛm ne sɛ: “Ná misuro sɛ ɔno nso de me besi mu. Ɛyɛ a metaa bisa me ho sɛ, enti metumi ayɛ sɛ Riley kunu dedaw no? Ná misuro sɛ ɔbɛka sɛ memfata no nti, obegyaa me akɔfa ɔbarima foforo.”\nAFOTU: Nea ɛhaw wo biara no, fi wo komam ka kyerɛ wo hokafo. Bible ka sɛ: “Wɔkwati atirimsɛm a tirimbɔ yɛ ɔkwa.” (Mmebusɛm 15:22) Atirimsɛm na ɛboaa Andrew ne Riley maa obiara gyee ne yɔnko dii. Andrew kyerɛɛ mu sɛ: “Meka kyerɛɛ Riley sɛ yehyia ɔhaw a, merenka sɛ ɛno nti meregyae aware. Riley nso kae sɛ ɔno nso renyɛ saa. Nkakrankakra, afei de migye no di paa.”\nWo hokafo a wo ne no wɔ hɔ seesei no, sɛ ne hokafo dedaw no fii n’akyi a, ɛnde bɔ mmɔden sɛ wobɛyɛ ama wagye wo adi. Ma yɛnhwɛ Michel ne Sabine; wɔn nyinaa aware agyae pɛn, na wɔyɛɛ wɔn adwene sɛ bere biara a wɔn mu biako ne ne hokafo dedaw no bedi nkitaho no, ɛsɛ sɛ ɔka ho asɛm kyerɛ ne yɔnko. Sabine kae sɛ: “Nea yɛyɛe no amma obiara ansuro sɛ ne yɔnko befi n’akyi.”—Efesofo 4:25.\nSƆ EYI HWƐ: Wo ɔbea no, nkɔmmɔ a wo nko ara wo ne mmarima bɔ wɔ telefon anaa intanɛt so no, tew so. Wo ɔbarima no nso, tew nkɔmmɔ a wo ne mmea bɔ no so.\nNnipa a wɔaware pɛn no, bebree asan aware ama akɔ yiye ama wɔn, enti wo nso wo de betumi akɔ yiye. Wohwɛ mu mpo a, sɛ wode seesei toto bere a wowaree foforo no ho a, afei na wunim wo ho yiye. Yɛafa Andrew asɛm aka dedaw, na ɔsan kae sɛ: “Me ne Riley aware no ama manya awerɛkyekye pii. Yɛwaree mfe 13 ni, na yehu sɛ yɛn aware no asɔ paa; yɛmpɛ sɛ biribiara bɛsɛe yɛn ntam.”\n^ nky. 5 Kae sɛ, sɛ obi hokafo wu ma aware no mu tetew a, ɛsono ɔhaw a ɛde ba. Na sɛ obi hokafo nso gyaa no a, ɛsono ɔhaw a ɛde ba. Sɛ owu na ama woaware foforo oo, sɛ awaregyae nso oo, asɛm a yɛresusuw ho yi betumi aboa wo.\n^ nky. 7 Wopɛ sɛ wuhu sɛnea wubetumi atete mmanoma a, hwɛ asɛm a wɔato din “Mmusua a Mmanoma Wom Betumi Ayɛ Yiye.” Ɛwɔ March 1, 1999 Ɔwɛn-Aban no mu; Yehowa Adansefo na wotintimii.\nDɛn na ɛwɔ me hokafo no ho a mepɛ paa?\nSɛ yɛrebɔ nkɔmmɔ na m’aware a edi kan no ho asɛm bɛtɔ mu a, dɛn na mɛyɛ akyerɛ sɛ mibu me hokafo a me ne no wɔ hɔ seesei no na anhaw no?\nShare Share Sɛ Wosan Ware a, Dɛn na Ɛbɛma Aware no Akɔ Yiye?


Obiara Renni Hia Bio—Ɛyɛ Ampa?\nKENKAN WƆ Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Baoule Batak (Toba) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Danish Dutch Efik English Estonian Ewe Fijian Finnish French Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Igbo Iloko Indonesian Isoko Italian Japanese Javanese Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mixe Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Quichua (Imbabura) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tiv Tlapanec Tojolabal Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Urdu Venda Vietnamese Wayuunaiki Xhosa Yoruba Zande Zapotec (Isthmus) Zulu\nDɛn na onyankopɔn bɛyɛ de ayi ohia afi hɔ?—Mateo 6:9, 10.\nOhia buruburoo nti, afe biara ɔkɔm ne yareɛ kunkum nnipa mpempem pii. Ɛwom, aman bi di yie, nanso ohia da so ara dokoro nnipa pii. Bible no ma yɛhu sɛ ɛnyɛ nnɛ na ohia hyɛɛ ase.—Kenkan Yohane 12:8.\nSɛ ohia to bɛtwa a, gye sɛ yɛnya aban a ɛbɛtumi ahwɛ ama asase so nneɛma akyɛ pɛ. Ade baako paa a ɛkɔfa ohia ba ne akokoakoko. Enti ɛsɛ sɛ saa aban no tumi ma akokoakoko nso to twa. Onyankopɔn ahyɛ bɔ sɛ ɔbɛma yɛn aban a ɛte saa.—Kenkan Daniel 2:44.\nHwan na ɔbɛtumi atu ohia ase koraa?\nOnyankopɔn de ne Ba Yesu asi adwa so sɛ ɔnni nnipa nyinaa so hene. (Dwom 2:4-8) Yesu bɛgye ahiafo na ɔbɛma nhyɛso ne atirimɔdensɛm nyinaa to atwa.—Kenkan Dwom 72:8, 12-14.\nBible ma yɛhu sɛ Yesu yɛ “Asomdwoeɛ Hene,” na ɔbɛma obiara anya asomdwoe ne ahobammɔ wɔ asase so. Saa bere no, obiara bɛsi ne fie atena mu, ayɛ adwuma pa. Afei ɛkɔm renne obiara, efisɛ aduane bɛbu so.—Kenkan Yesaia 9:6, 7; 65:21-23.\nYesu bɛkeka ne ho na ɔde asomdwoe aba asase so.\nSɛ aban baako na ɛdi wiase nyinaa so a, hwɛ asomdwoeɛ ne ahotɔ a yɛbɛnya. Dɛn na ɛma yɛgye di sɛ Onyankopɔn de aban a ɛte saa bɛba. Hwan na ɔfata paa sɛ ɔdi saa aban no so?